Бир синфга битта дарслик\nХоразм вилоятидаги барча қишлоқ мактаблари ўқувчилари пахта теримида иштирок этгани сабабли қишки таътил вақтида ҳам ўқишни давом эттирмоқда.\nХонқа туманидаги Аваз Ўтар номидаги мактаб ўқувчилари қишки таътилни мактабнинг совуқ синф хоналарида ўтказаётир. Мактаб директори ўринбосари Раҳима Усмонхўжаеванинг айтишича, хоналарнинг совуқлигига сабаб вилоятда мавжуд газ танқислиги муаммосидир. Бундан ташқари, мактаб биноси ҳам эскирган бўлиб, иситиш тизими издан чиққан.\n“Озодлик” мухбири совуқдан пальтоларга ўраниб ўтирган 11-синф ўқувчилари билан учрашганда, уларга адабиёт дарси ўтилаётган эди. Маълум бўлишича, бутун синф бўйича битта ўқувчида адабиёт дарслиги бор экан. Ўқувчилар бошқа кўплаб дарсликлар ҳам етарли эмаслигини таъкидлади.\nБир ўқувчининг айтишича, “Миллий истиқлол ғояси” дарслиги умуман йўқ. 11-синф “Кимё” дарслиги эса фақат муаллимда бор.\nМактаб раҳбариятининг билдиришича, ўқув йилининг ярми ўтиб кетганига қарамай, 10-синф учун она тили ва адабиёти, рус тили бўйича дарсликлар ҳали ўқув масканига етиб келмаган.\nЎқувчилар мактабда компьютер йўқлиги, спорт зали талабга жавоб бермаслигидан нолиди.\nШунга қарамай, Р.Усмонхўжаеванинг айтишича, мактаб ўқувчиларининг спортда эришган ютуқлари талайгина. Жумладан, “Умид ниҳоллари” спорт ўйинларининг вилоят босқичида мактаб ўқувчилари қўл тўпи ва шахмат бўйича биринчи-иккинчи ўринларни эгаллаган. 2003 йил битирувчиларидан 3 нафари олий ўқув юртларида ўқишни давом эттирмоқда.\nМактаб биноси 1969 йилда қурилган бўлиб, бугунги кунда анча ачинарли аҳволда. Мактаб раҳбариятининг таъкидлашича, ўқувчи ва ўқувчилар пул тўплаб, айрим кичик таъмирлаш ишларини амалга ошираётибди.


Афғонистонда жангарилар тўйдан қайтаётган беш кишини ўлдирди - 12.06.2021, Sputnik Ўзбекистон\nПағман туманида жангарилар тўй маросимидан қайтаётган кишиларни ўғирлаб кетган, сўнгра ўлдирган. 12.06.2021, Sputnik Ўзбекистон\nТОШКЕНТ, 12 июн — Sputnik. Афғонистонда жангариларнинг қуролли ҳужуми оқибатида камида беш киши ҳалок бўлди. Бу ҳақда маҳаллий Tolo News телеканали полиция маълумотларига таянган ҳолда хабар бермоқда.Полиция хабарига кўра, Пағман туманида қуролланган шахслар тўй маросимидан қайтаётган кишиларни ўғирлаб кетган, сўнгра ўлдирган. Телеканал хавфсизлик органидаги манбасига таянган ҳолда ўлдирилганлар орасида можаҳедларнинг собиқ қўмондони бўлганини маълум қилмоқда. Қолган қурбонлар унинг қариндошлари бўлган.Полиция ҳодисада “Толибон”* радикал ҳаракати жангариларини айбламоқда. Толиблар ҳозирча бунга муносабат билдирмаган.* Россия ва қатор давлатларга тақиқланган террорчилик ташкилоти\n© AP Photo / RODRIGO ABDАфганская полиция\nПағман туманида жангарилар тўй маросимидан қайтаётган кишиларни ўғирлаб кетган, сўнгра ўлдирган.\nТОШКЕНТ, 12 июн — Sputnik. Афғонистонда жангариларнинг қуролли ҳужуми оқибатида камида беш киши ҳалок бўлди. Бу ҳақда маҳаллий Tolo News телеканали полиция маълумотларига таянган ҳолда хабар бермоқда.\nПолиция хабарига кўра, Пағман туманида қуролланган шахслар тўй маросимидан қайтаётган кишиларни ўғирлаб кетган, сўнгра ўлдирган. Телеканал хавфсизлик органидаги манбасига таянган ҳолда ўлдирилганлар орасида можаҳедларнинг собиқ қўмондони бўлганини маълум қилмоқда. Қолган қурбонлар унинг қариндошлари бўлган.\nПолиция ҳодисада “Толибон”* радикал ҳаракати жангариларини айбламоқда. Толиблар ҳозирча бунга муносабат билдирмаган.\n* Россия ва қатор давлатларга тақиқланган террорчилик ташкилоти


Европадан АҚШга парвозда ноутбук тақиқланмайди - BBC News O'zbek\nЕвропадан АҚШга парвозда ноутбук тақиқланмайди\nАҚШ ва Европа Иттифоқи расмийлари Европадан Америкага учаётган учоқлар бортига ноутбук ва планшетларни олиб чиқишга тақиқни кенгайтирмасликка қарор қилганлар.\nБироқ Брюсселда бўлиб ўтган авиация хавфсизлигига бағишланган тўрт соатлик учрашувдан кейин расмийларнинг айтишларича, ҳали ҳам бошқача йўллар кўриб чиқилмоқда.\nАҚШ расмийлари бундан олдин саккизта мусулмон мамлакатдан парвоз қиладиган самолётлар бортига электрон жиҳозларни олиб чиқишни тақиқлашган ва худди шундай тақиқни Европадан парвозларга ҳам қўллашни истаган эдилар.\nУшбу тақиқ сабаби, ноутбук ёки планшет ичига бомба яширилиши эҳтимоли мавжудлигидадир.\nБрюсселдаги учрашув Европа Иттифоқи расмийлари талаби билан уюштирилган, бунга АҚШ расмийларида ноутбукларнинг эҳтиёт қисмларини портловчи моддага айлантириш борасида янги маълумот бор деган хабарлар тарқалгани сабаб бўлган.\nБу маълумот тафсилоти жамоатчиликка ошкор этилгани йўқ.\nЕвропа Иттифоқидаги манба Брюсселдаги учрашувни ҳаётий аҳамиятга эга учрашув деб таърифлаган.\n2017 йил март ойида АҚШ Туркия, Марокаш, Иордания, Миср, Бирлашган Араб амирликлари, Қатар, Саудия Арабистони ва Қувайтдан учиб келаётган самолёт бортига "смартфондан катта жиҳоз"ларнинг олиб чиқилишини тақиқлаган эди.\nБритания ҳам олти мамлакатдан парвозларга худди шундай чеклов жорий этди.\nБулар Туркия, Иордания, Миср, Саудия Арабистони, Ливан ва Тунисдир.\nБритания Учувчилари ассоциациясидан Стив Ланделснинг айтишича, батареяси литий материалидан ясалган айрим ноутбукларнинг самолёт бортида ўт олиб кетиш хавфи бор ва икки марта шундай ҳодиса рўй берган.


Сифатсиз ғалла мустақиллиги\n05 декабр 2021, Тошкент вақти: 07:11\nМутахассисларга кўра, Ўзбекистонда етиштирилаётган ғалланинг катта қисми чорва молларига бериладиган озуқа донидир.\nХорижий нашрлар Ўзбекистон ташқаридан сотиб оладиган дони ҳажми йилдан-йилга ошиб бораётгани ҳақида хабар қилаётган бир пайтда ўзбек матбуоти мамлакат аллақачон ғалла мустақиллигига эришгани ҳақида ёзмоқда.\n“Ўзбекистон сўнгги 5 йил давомида ун импорти ҳажмини 6,7 мартага оширди ва дунё бўйлаб унни энг кўп импорт қилувчи икки давлатдан бирига айланди. Иккинчиси Афғонистондир”, деб хабар қилди Россиядаги "СовЭкон" ташкилоти ўз сайтида.\nБу хабар "СовЭкон" сайтида пайдо бўлган куни Тошкентда босиладиган "Народное слово" қуйидагиларни ёзди:\n"Бугунги кунда республикадаги барча қишлоқ ва шаҳарлар ўзимизда ишлаб чиқарилган ун ва нон маҳсулотлари билан тўла таъминланган".\nБу бир-бирини инкор этувчи икки хабарнинг қай бирига ишониш мумкин?\nХорижлик эксперт маълумоти\n“СовЭкон” раҳбари Андрей Сизовнинг Озодликка билдиришича, юқоридаги хабарни тайёрлашда сайт бош қароргоҳи Лондонда жойлашган Халқаро дон кенгаши ташкилоти маълумотларга таянган.\nХалқаро дон кенгаши (ХДК) вакили Даррен Купернинг Озодликка айтишича, ХДК ўз ҳисоботларини дон экспорт қилувчи давлатлар тақдим этадиган маълумотлар асосида тайёрлайди.\n- Ун импорти бўйича биз эълон қилган Ўзбекистон ва Афғонистонга оид маълумотлар асосан экспорт маълумотларини таҳлил қилиш асосида белгиланган. Биз дон экспорт қилувчи давлатларнинг қайси мамлакатга қанча дон жўнатгани ҳақидаги ҳисоботларни ўрганамиз, деди Даррен Купер.\nХДК маълумотларига кўра, сўнгги беш йил ичида Ўзбекистон, юқорида қайд этилганидай, ун экспорти ҳажмини 6,7 мартага оширган.\nҚиёслаш учун: сўнгги беш йил ичида ташқаридан ун сотиб олишни Афғонистон 2,7 мартага, Тожикистон 2,3 марта кўпайтирган.\nШу муддат ичида Қозоғистон ун экспортини 4,5 мартага оширган.\n"Народное слово" газетасидан\n12 август сони: “Мамлакатимиз ғаллакорлари яқиндагина меҳнат ғалабасини кенг нишонладилар. Жорий йилда улар 6 миллион 610 минг тоннадан зиёд дон йиғиб олди... Бугунги кунда республикадаги барча қишлоқ ва шаҳарлар ўзимизда ишлаб чиқарилган ун ва нон маҳсулотлари билан тўла таъминланган”.\nҲукуматга хайрихоҳ эксперт фикри\n- Пахта экиш фойдалироқ бўлишига қарамай, биз ғалла етиштириладиган майдонларни кўпайтирдик. Чунки дон хавфсизлигимиз кафолатидир. Баъзи йилларда эҳтиёжимизнинг 80 фоизини қоплайдиган ҳосил етиштирамиз. Бу рақам 100 фоизга чиқадиган йиллар ҳам бўлади. Етмаганини сотиб оламиз\nЕтмаганини Қозоғистондан сотиб оламиз. Чунки Қозоғистоннинг дони бизникидан яхши. Нон айнан ўша буғдой унидан ёпилади.\nЎзимизда етиштириладиган буғдойнинг катта қисми чорвага бериладиган озуқа дондир. Ана ўша, ўзимиз етиштирган озуқа донни чет элга, энг аввало Афғонистонга сотамиз¸ дейди тошкентлик иқтисодчи Виктор Ивонин.\nСобиқ давлат амалдори фикри\n“Ўздонмаҳсулот” давлат ҳиссадорлик корпорациясининг собиқ раиси Олим Отаевнинг ўрганаётганимиз мавзу юзасидан ёзилган, лекин ҳали ҳеч қаерда эълон қилинмаган мақоласидан парчани муаллифнинг қизи ўқиб берди:\n“Ўзбекистон ўз далаларида 1 миллион 470 минг тонна сифатли озиқ-овқат донини етиштириши мумкин, холос. Қолган доннинг ҳаммаси чорвага бериладиган озуқа донидир”.\nОддий ўзбекистонликдан олинган маълумот\nЖиззахлик фермер Маъмуржон Азимовдан сўрадик:\nОзодлик: Қозоғистон уни ун бозорининг тахминан неча фоизини қоплайди?\n- Мен ўзим магазинларни кеча-бугун кўрганимда 10 хил турдаги ун Қозоғистонники турибди¸ Жиззахникининг битта тури турибди. Ҳозир Ўзбекистонда мавжуд бўлган барча новвойхоналар ëки нон маҳсулотлари ишлаб чиқарувчи цехларнинг деярли ҳаммаси Қозоғистон унидан фойдаланади. Қозоғистон унидан нон ишлаб чиқаришади. Ўзбекистон унидан фойдаланмайди¸ дейди жиззахлик фермер Маъмуржон Азимов.


Зеро, соҳа ривожи учун барча ҳуқуқий асос, янги таҳрирдаги Солиқ кодекси яратилди. Энг муҳими, солиқ ходимлари эндиликда тадбиркорга чин маънода кўмакчи бўлишга ҳаракат қилишяпти.\nАна шундай ижобий ўзгаришлар ҳақида Урганч шаҳридаги “Дилмурод сервис” хусусий корхонаси раҳбари Дилмурод Жуманиёзов бизга қуйидагиларни гапириб берди:\n– Узоқ йиллардан бери тадбиркор сифатида иш юритиб келяпман. Корхонамиз мебель маҳсулотлари ишлаб чиқаришга ихтисослашган. Илгари фаолиятим давомида солиқ ходимлари билан юзма-юз ишлаш жараёнида кўплаб воқеалар юз берган. Буни ҳозир яширишнинг ҳожати йўқ. Бир пайтлар – эндигина иш бошлаган пайтимда ижарага олинган бинода фаолият юритганмиз. Янги ускуналар харид қилиш учун маблағимиз етарли бўлмаган пайтлар эди. Банкка кредит сўраб, мурожаат қилиб, анча сарсон бўлганмиз. Бир томондан ижара ҳақи, бир томондан солиқчилар тўловларни қисташар, қарзимиз бўлса, корхонани ёпиб ташлаш билан пўписа қилишарди. Энди технология сотиб олдик, деганимизда, хориждан етиб келмасиданоқ, банк кредит муддати келгани билан безовта бўлардик. Хуллас, ана шундай оғир шароитда тадбиркорликни йўлга қўйганимизга ҳам, мана, 20 йилдан ошди.\nШукурки, кейинги икки-уч йилда вазият тубдан ўзгарганини сезиб хурсанд бўляпмиз. Солиқ идораси ходимларининг муносабатидаги илиқлик, хайрихоҳлик бошимиз осмонга етяпти. Ахир, солиқчи деганда тадбиркорнинг юраги “шув” этадиган пайтлар бўлганини унутиб бўларканми?..\nАҳволимизни ўрганмай-нетмай нуқул солиқни тўла ва қарзингни бер каби гаплардан чарчагандик. Биз корхонани эзгу мақсад билан очиб, янги иш ўринлари яратиш, маҳсулот ишлаб чиқариб, дўконларни тўлдириш, экспортга маҳсулот чиқариб, валюта тушумини ошириш, бир сўз билан айтганда, юрт фаровонлигига ҳисса қўшишни ният қилганмиз. Ана шундай пайтда бизга мададкор бўлишнинг аҳамияти қанчалар катта эканлигини бу савдоларни бошидан ўтказган одам билади.\nБугунги кунда амалга оширилаётган ислоҳотлар жараёнида туб бурилиш даври бошланди. Янги таҳрирдаги Солиқ кодексидан кўзланган мақсад, биринчидан, солиқ юкини камайтириш, иккинчидан, солиққа тортишни соддалаштириш, учинчидан, солиқ маъмуриятчилигини такомиллаштириш масаласини ҳал этишдир. Айни шу жиҳатлар инобатга олинганлиги билан ушбу ҳужжат бизнес ривожи учун янада аҳамиятлидир.\nСолиқ юкини камайтириш юзасидан ҚҚС бўйича ҳосил бўлган ортиқча суммани тўлиқлигича қайтариш, асосий воситалар ҳамда кўчмас мулк объектлари бўйича ҚҚС бирйўла ҳисобга олиниши белгиланмоқда. Якка тартибдаги тадбиркорлар томонидан тўланадиган солиқ суммаси ўртача 30 фоизга камайтириляпти. Шунингдек, солиқ қарздорлигини дебитор ҳисобидан ундиришнинг бекор қилинганлиги солиқ идораларининг тадбиркорлик фаолиятига асоссиз аралашуви ва тазйиқ ўтказишининг олдини олади. Солиқни кечиктириб ёки бўлиб-бўлиб тўлашга рухсат берилганлиги, бу маҳаллий кенгаш ваколатига ўтганлиги ҳудудларда маҳаллий ҳокимият ва кенгашларнинг тадбиркорлик субъектларига амалий кўмак беришлари ва уларни янада ривожлантиришдан айнан маҳаллий бюджет манфаатдорлигини оширади.\nМинг шукурлар бўлсинки, замон ўзгарди. Юртимизда тадбиркорлик чин маънода ривожланиб, давлат ҳокимияти ва бошқарув органлари ҳақиқий мададкорга айланди. Энди бизнесни ривожлантириш борасида барча бюрократик тўсиқларга барҳам берилди. Айниқса, янги таҳрирда қабул қилинган Солиқ кодекси ишбилармонликни ривожлантиришда ҳуқуқий асосга айланди. Солиқ ходимлари эса бизга маслаҳатчи, кўмакдош бўлиб, ишимизни ривожлантиришда чин маънодаги ҳамфикримизга айланишди. Ҳа, ишлайдиган замон келди.


Талабалар - меҳрибон - zarnews.uz\nУра! Янги қарор қабул қилинаркан! Стипендиялар тартиби аввалгидек белгиланади!\nАнча вақтдан бери, аниқроғи, стипендиялар қиймати бир хил қилиб белгиланганидан буён биз катталар талабаларнинг олдида айб иш қилиб қўйгандек, бўйнимиз эгилиб қолганди. Бу муболаға эмас...\nАхир 400 минг сўмга яшаб бўладими?..\nБу энди бошқа масала. Шуни ўйлаб ҳурсанд ҳолда кетаётган бўлсам керак, “нега куласиз” деган савол қулоғимга чалинди. Лўли аёл менга гапираётган экан. У СамВМИ яқинидаги йўлакда тирикчилик қилади. Саломлашиб ўтаман, баъзида бир-икки сўм илинаман.\n- Шу совуқда зарил келибдими сизга, яна ўтириб олибсиз, зах ўтади, касал бўласиз, - дейман унга раҳмим келиб.\n- Жин ҳам урмайдэ манга, эрталабдан ҳурсандсэз?\n- Эй, яхши янгилик, стипендиялар ошяпти. Сизнинг ҳам ризқингиз кўпаядиган бўлди, - дедим.\n- Оҳай, яхшэку! Илоҳэм!..\nИшга дастлаб келган пайтларимда унга ҳайрон қолардим. “Бу ҳудуддан асосан талабалар ўтади, нега бу ерда ўтирасиз, гавжумроқ жойга борсангиз бўлмайдими”, деган антиқа саволларимга у антиқа жавоб берганди:\n- Биринчэдан, уйэм яқин. Иккинчэдан, бошқа жойларнинг эгасэ бор. Учинчэдан, бу талабалар меҳрэбон, уларга ўрганэб қолганман.\nБу аёл гоҳ-гоҳида пайдо бўлиб қолади, ҳар доим эмас. Жуда камтар, миллатдошларидан фарқли равишда камсуқум, ҳеч кимга тирғалмайди, қўл ҳам чўзмайди. Эсимда, университетни энди битириб, Тошкентда “Интерньюс” (журналистларни қайта тайёрлайдиган ташкилот)да иш ўрганаётган пайтимизда, арман миллатига мансуб дугонам, ҳамкасбим Гаяне билан “Сквер”да лўлиларнинг “қақшатқич” ҳужумига учрагандик. Аёллар эгнимизга пул бермаганимиз учун нос туфлаб юборишганди...\nБу аёл эса кўринишидан лўлига ўхшамайди, юз-кўзи ҳар доим ёпиқ (бошида биронта секта аъзосимикан, деб ҳавотирлангандим) 3 фарзандини ёлғиз ўзи катта қилаётган экан.\nХуллас, лўли аёл талабалар стипендияси ошаётганини эшитиб, мендан-да хурсанд бўлиб кетди:\n- Жуда ажойэб иш бўлибдэ!\nРоссияда таҳсил олаётган 200 нафарга яқин талаба юртимизга олиб келинди


Ўзбек деган ном остида бирлашамиз! - Review.uz\nЎзбек деган ном остида бирлашамиз!\nМактабда ўқиб юрган пайтларимда негадир «О» ҳарфини ёзишга қийналганман. Биринчи ўқитувчимиз шунча тайинласалар ҳам, ҳуснихат дафтарда чиройли ёзиш сўралса ҳам айнан шу ҳарфимни тик қилиб ёзишга кўп уринганман.\nШунда бир куни ўқитувчим доскага чиқариб, «Она деб ёз» деганлар. Табиийки, сўзни «О» ҳарфидан бошлашим керак. Иккиланиб турганимни кўриб, устозим, «Нима, сен онангни ёмон кўрасанми?» деганлар жиддий. Шу икки оғиз гап юрагимга шу қадар қадалганки, бармоқларим беихтиёр «Она» деган сўзни бирдан равон ёзиб кетган. Чунки барча фарзандлар қатори онамни жуда яхши кўрардим. Ўйлаб қарасам, бугун мен учун «Она» сўзи мен учун дунёда энг чиройли эшитиладиган ва ёзиладиган каломдир. У билан муқаддас сўзлар Она Ватан, она табиат, она тупроқ каломлари ўта жарангли ва салобатли эшитилади.\nАслида кишида Она Ватан деган илк тушунчалар болалик давридан бошланади. Мактабдаги парталардан, ариқлардаги ялпизлардан, ўртоқларинг билан баҳорда осмонга учирган варраклардан. Ўша қадрдон манзаралар соғинчи ўзига тортаверди. Шунинг учун одам қаерда бўлмасин, қандай натижага эришмасин ўз илдизидан узилиб кетолмайди. Туғилиб ўсган жойи, ўзи билан улғайган туйғуларидан нари боролмайди. Ота-она бағрида ўтган болалик, шўх-шаън кечган ёшлик, улкан орзулар қилишинг, юқори марраларни кўзлашинг, оила аталмиш қўрғонингдаги фарзандларингни жажжи ниятларига тилакдош бўлишингда тинчлик қанчалик катта аҳамият касб этишини ҳамма вақт ҳам англамайди киши.\nБугунгидек нотинч замонда, қайлардадир уруш оловлари ўчмаган пайтда она Ватанингдаги осудаликка, халқнинг кундалик ташвишлари билан бандлигига, тўйлар ташвиши билан юрганига, бир сўз билан айтганда фаравонлигига шукрона келтирасан. Айниқса, охирги йилларда илм-фан, адабиётга қаратилаётган эътибор сезиларли даражада ортди. Ижодкорларга қилинаётган ғамхўрлик кўпчиликнинг, ҳатто хорижликларнинг ҳам ҳавасини келтирди. Чунончи, пойтахтимиз марказида адабиётимиз намоёндалари сиймосига эҳтиром сифатида Адиблар хиёбонининг барпо этилгани, у ердаги 24 нафар устоз ижодкорларнинг ижодини чуқур ўрганиш ҳамда тарғиб этиш мақсадида юртимиздаги олий ўқув юртларига бириктириб қўйилганлиги, Ўзбекистон Ёзувчилар уюшмаси аъзоларига имтиёзли кредитлар эвазига уй-жойлар берилганлиги, ёшларнинг китоблари ўн минглаб нусхаларда бепул чиқарилаётганлиги буларнинг бари адабиётга берилаётган эътиборнинг далилидир.\nЯқинда мамлакатимиз ана шу тинч кунлар кафолатини берадиган катта ва масъулиятли жараённи бошидан ўтказди. Ўзбекистон Республикаси сиёсий ҳаётидаги Президентликка сайлов халқимиз ҳаётидаги жиддий синовдир. Юртнинг келажагини, халқнинг тўкинлигини таъминлайдиган бу давр ҳар биримиз учун ўта муҳим ҳисобланади. Марказий сайлов комиссиясининг қарори билан шу йил 29 октябрдаги 1154-сонли қарорига асосан юқори 80,12 фоиз овоз билан беш йил муддатга Шавкат Мирзиёевнинг Республикамиз Президенти этиб сайланганлиги фуқароларимизнинг холис танлови, адолат тантанаси бўлди, десак янглишмаймиз. Республикамизнинг барча ҳудудлари Қорақалпоғистон Республикаси, вилоятлар, Тошкент шаҳри бўйича 14 та сайлов округи бўйича ўтказилган сайловнинг адолатли ўтганлигининг исботи шундаки, вилоятларимиз, шаҳарларимиз бўйлаб ташкил этилган барча сайлов участкаларидаги ишларнинг ўта тартиб билан йўлга қўйилганлиги, одамларимизнинг ҳар бири ўз номзодини ўзи кўрсатганлигида кўринди. Қишлоқда саксондан ошган бувим билан гаплашсам: «Мен ҳам овоз бердим болам. Шу пошшомизга бердимда. Ўзи яхши олиб боряптику. Шунга ўхшаб, элу-юртини ўйлайдиганлар кўпайсин илоҳим, болам» дедилар дуога қўл очиб.\nТунов куни мазкур жараёнларнинг тантанали якуни бўлмиш тадбирга кўпчилик юртдошларимиз қатори пойтахтимиздаги Хумо аренасига бордим. Соат 16:00 да Ўзбекистон Республикаси Президенти сайлови натижалари эълон қилинди. Бу фурсатни ҳамма кутганини, интиқ бўлганини ўша лаҳзада залдаги қарсаклардан, олқишлардан билса бўларди. Ниҳоят, саҳнага Республикамиз Президенти Шавкат Мирзиёев чиқиб келди. Давлатимиз раҳбарининг яқин истиқболдаги режалар, ютуқлар ва мақсадли вазифалар ҳақидаги муҳим фикрларини ҳамма ҳаяжон билан тинглади. Бу шунчаки баландпарвоз сўзлар эмас, мамлакат тақдирига дахлдор, фаровонлик, тинчлик ва тараққиётимиз билан боғлиқ аниқ ва долзарб мулоҳазалар эди. Бу улуғ йўлда ҳар биримиз бир мушт бўлиб, Она Ватан ривожи учун ҳисса қўшишимиз учун даъват бўлди. Бу даъват эса бизни ўзбек деган улуғ ном остида бирлаштиради.\nДарвоқе, камина ҳам амалдаги Президентимизга овоз бердим. Чунки Ватаним тақдирида ўзимнинг, оиламнинг, айниқса, халқимнинг келажагини ёруғ бўлишини истайман!


Президент Қаҳрамон Қуронбоевнинг сўзларини танқид қилди – Газета.uz\nПрезидент Қаҳрамон Қуронбоевнинг сўзларини танқид қилди\nШавкат Мирзиёев Қаҳрамон Қуронбоевнинг тўй кортежини тўхтатганига танқидий муносабат билдирди.\n13 июн 2018, 13:56 Сиёсат\nЎзбекистон президенти Шавкат Мирзиёев Фарғона вилояти Олтиариқ туманидаги йиғилишда Ёшлар иттифоқи Марказий кенгаши раиси Қаҳрамон Қуронбоевни қаттиқ танқид қилди, дея хабар берди Daryo интернет нашри.\n5 июнь куни Ёшлар иттифоқи раҳбари журналистларга Наманганда тўй кортежини тўхтатиб, келин-куёвни таксига ўтқазиб юборганини сўзлаб берган эди. Бу жамоатчиликнинг қизғин норозилигига сабаб бўлди. Ижтимоий тармоқлар фойдаланувчилари Қаҳрамон Қуронбоевнинг сўзларига турли усуллар, жумладан карикатура ва киноялар шаклида норозилик билдирди.\nЖамоатчилик унинг саҳифасида ҳам салбий мулоҳазаларни қолдирди, айни пайтда унинг рейтинги 5 балдан 2,5 бални ташкил этмоқда.\n«Баландпарвоз гаплар, тўйларни йўлда тўхтатиш менга керак эмас. Тўйларни йўлда тўхтатгандан кўра, сенга ўхшаган ёшларнинг катталари, дунёқарашларингни ўзгартиринглар. Мен тўй масаласини, у бир йилда бўлмайди, нима учун чўзяпман, муҳит пайдо бўлиши керак олдин. Президент айтди деб тўйни тўхтатиш, бу Президентга хиёнат,» — деди Шавкат Мирзиёев.\nОллохим шундай адолатли Президентимизни халкни бошига осон кил!!!!


Ўзбекистон Республикаси Давлат солиқ қўмитаси ребрендинг ўтказди. 2019 йил 17 декабрь куни журналистлар ва блогерлар иштирокида ўтказилган матбуот анжуманида Қўмитанинг мазкур янги тимсоли тақдимоти бўлиб ўтди.\nРебрендинг мамлакатимиз солиқ тизимининг имижи ўзгаришида янги босқични бошлаб бераётганлиги билан муҳим аҳамиятга эга.\nАгар аввал давлат солиқ хизмати органи “погондаги инспектор” ва “мураккаб солиқ мажбуриятлари”ни таклиф этиши билан эсда қолган бўлса, эндиликда сервисга йўналтирилган ва солиқ тўловчилар ўз мажбуриятларини бажаришларида ҳамда манфаатдорликлари таъминланишида амалий ёрдам берувчи орган сифатида намоён бўлади.\nСолиқ органларининг янги тимсоли қуйидагиларга асосланган:\n- Қулайлик ва соддалик\nЯнги тимсол анъанавий давлат рамзларини ўзида акс эттириб, замонавийлик ва аниқлик асосида ифода этилган.\nРанглар ечими иккита асосий рангдан таркиб топган – кўк ва кулранг-олтин.\nКўк ранг давлат рамзларида фойдаланилади. Бу ишончлилик ва қатъийлик белгиси.\nКулранг-олтин – бу фаровонлик ифодасидир. Бунда мўътадил, ёрқин бўлмаган соя тимсолга хотиржамлик ва ишонч ҳиссини қўшади.\nТимсолнинг марказида афсонавий Ҳумо қуши жойлашган. У Ўзбекистонда бахт, эркинлик ва меҳрибонлик қуши ҳисобланади. Гералдик услубда ифодаланган бўлиб, у давлатчилик ва қатъиятлиликни намоён этади.\nҚанотлар марказидаги қозон шакли эса, солиқ тушумларининг давлат бюджети кўринишида битта жойга йиғилиб, кейинчалик қайта тақсимланишини англатувчи солиқ хизмати органлари фаолиятининг асосий функцияларига ишора ҳисобланади.\nҚушнинг ёйилган қанотлари очиқлик ва ҳалолликни англатади, 14 та қирраси мамлакатимиз ҳудудлари ва Тошкент шаҳри тимсолидир.\nҚушнинг ортида кўтарилаётган қуёш ёруғликни, янгиланаётган давлатнинг ёрқин йўлини ифодалайди.\nЮқори қисмида рамзий маънода ташкилотнинг фаолиятини акс эттирувчи қозон, тангалар орасида эса саккиз қиррали юлдуз жойлашган.\nҚозондаги тангалар ва юлдуз мамлакатнинг солиқ тизимини, юлдуз эса бутун тизимнинг ишлашини таъминлайдиган Солиқ қўмитасини англатади.\nИнтерьер концепцияси ташриф буюрувчилар билан мулоқотда қулайликни ҳис этишларига кўмаклашишга қаратилган. Бунда коворкинг кўринишининг танлаши ҳам бежизга эмас. Боиси,\n- ҳамкорликда ишлаш учун умумий майдон.\n- “ўзаро тенглик” асосига қурилган мулоқотлар.\n- қулай шароит.\n- дўстона муҳит.\nИлиқликни ва дўстона кайфиятни ҳис этишларига кўмаклашувчи қулай сервис.


Дунë, 22 феврал 2018\n17 сентябр 2019, Тошкент вақти: 16:05\nпайшанба 22 феврал 2018\nЭронда самолёт қулади, 66 йўловчининг ҳаммаси ўлган, деб ҳисобланмоқда\nМуҳожирлар ҳимоячиси, ҳуқуқ фаоли Баҳром Ҳамроев устидан жиноят иши очилди\nХусусий квартирасида бир неча меҳнат муҳожирини қайд қилгани учун москвалик ҳуқуқ фаоли Баҳром Ҳамроев устидан жиноят иши очилди. “Мемориал” ташкилоти бу айбловни ўз ходимига нисбатан бошланган босим сифатида баҳоламоқда.\nЎзбекистонлик қочқин Европа давлатларидан бирида бошпана олди (ВИДЕО)\nРоссияда сиёсий қочқин мақомини ололмаган ўзбекистонлик Баҳодир Каримов Европа давлатларидан бирида бошпана топди. Шу кунларда у ўз рафиқаси билан халқаро ташкилотлар ва Европа давлатларидан бирининг элчихонаси кўмагида Россиядан чиқиб кетди. Баҳодир Каримов ўзининг яқин режалари тўғрисида Озодликка сўзлаб берди.\nАвиаҳалокат қурбонлари яқинларига 4 млн рублдан берилади\n"Саратовские авиалинии" авиакомпаниясининг Москва вилоятида ҳалокатга учраган Ан-148 самолётининг барча йўловчилари 2 миллион рублданга суғурта қилинган эди. Бу ҳақда Россия меҳнат ва ижтимоий ҳимоя вазири Максим Топилин баёнот берди.\nМосквада Ан-148 самолёти қулади, 71 йўловчининг ҳаммаси қурбон бўлди\nМосква областида "Саратовские авиалинии" ширкатига қарашли Ан-148 самолёти қулаб тушди. Россия матбуотининг хабар қилишича, самолёт бортидаги 71 кишининг ҳаммаси нобуд бўлган. Ҳалокат сабаблари ҳозирча номаълум.\nНетаняҳу: Исроил ҳаво ҳужумлари Эрон ва Сурияга қаттиқ зарба берди\n11 февраль куни Исроил бош вазири Бенямин Нетаняҳу Исроил армияси Сурияда бир неча ҳаво ҳужумини амалга ошириб, Эрон ва Сурия кучларига «қаттиқ зарба» берганини таъкидлади.\nПрезидентлар афв этгач, Эстония билан Россия жосусларни алмаштирди\nЭстония ҳокимият идоралари Эстония билан Россия икки нафар жосусликда айбланган кишини президентлар афв этгандан сўнг алмашганини хабар қилди.\nҚашқадарёлик 29 яшар Нурали Орзиев Страсбургдаги Инсон ҳуқуқлари бўйича Европа суди қарори борлигига қарамасдан Россия ҳукумати томонидан Ўзбекистонга эктрадиция қилинди. Ўзбекистонда “диний ташкилот тузиб, конституциявий тузумни ағдаришда” айбланаётган бу ўзбек муҳожири 2013 йилдан буён Қашқадарё Ички ишлаб бошқармасининг тергов бўлими томонидан халқаро қидирувга берилгани маълум.


Наби Жалолиддин. Тупроқ (ҳикоя) | www.ziyouz.uz\nБош саҳифа Ўзбек насри онлайн антологиясиНаби Жалолиддин (1962)Наби Жалолиддин. Тупроқ (ҳикоя)\nПешиндан сўнг дўкондаги юмушларни катта ўғли ва шогирдларига қолдириб, уйига қайтди. Аслида уйда мўлжаллаб қўйган зарур иши ҳам йўқ эдику-я, лекин негадир кўнгли шуни ихтиёр этди. Эҳтимол бироз дам олгиси келдими…\nҲали поябзалини ечмасидан муслимагина хотини беозор сўзланди:\n— Сиз кўнгилчанлик қилиб индамовдингиз, чек(янги берилган томорқа)даги нариги қўшнимиз еримиздан бир метр қўшволиб, уй солувди. Энди беригисиям ашна қилиб бетўн қуйиб қўйибди…\nУ тўхтаб хотинига ўгирилди:\n— Қўйсангчи-эй, онаси, жа унчаликмасдир, — деди, хотини тўғри гапираётганини билиб турганидан кўнгли хижил тортиб.\n— Ишонмасайиз, ўтиб бир кўринг: — Мол аччиғи — жон аччиғи бўлганидан беозоргина аёлининг ҳам овозида хиёл зарда сезилди.\n— Майли, ўтсам ўтай! — дея аёлининг зардасини сезмаганликка олди-да, салмоқли қадамлар билан ҳовлининг этаги томон юрди.\nҲовлининг адоғида каттакон зовур бор эди. Унинг устига эски тахтадан омонат кўприк ясаб қўйилган. Зовурнинг нарёғидаги бир неча гектар ерни одамларга томорқа қилиб бўлиб берилганди.\nУнинг ҳам икки ўғли бўлганидан, ақлли кишиларнинг маслаҳати билан аллазамонда хўжалик раисининг номига ер сўраб, ариза бериб қўйганди. Яхши қилган экан, шу баҳона ерли бўлиб қолди. Бунинг устига омади чопиб, чек шундоққина уйига яқин жойдан тегди. Ҳар ҳолда тез-тез хабар олиб туради. Қуруқ ернинг нимасига кўз-қулоқ бўлади дерсиз. Йўқ, ер ҳозир қуруқ эмас, мол-ҳол учун маккажўхори экиб қўйган. Бир ёнига уй қуриш учун кўтарма қилиб, қўшниларга соя солмайдиган томонига қатор терак ўтқазган.\nЯнги чекдаги чап ён қўшниси анча эски савдогарнинг ўғли. Отаси «бақувват» бўлганидан бир йилдаёқ уйни тиккалаб, ўғлини олиб чиқиб қўйди. Ўнг қўшниси эса ўқитувчи. У ҳам бир неча йилдан буён уй қуришга уринмаётган эди. Шунақа, ҳозирги замонда тирикчиликдан орттириб уй қуриш осонми? Ахир бу ҳам туппа-тузук ҳунарманд бўла туриб, катта ўғли вояга етиб қолганига қарамай, уйга орттиролмаяпти-ку. Кичиги ҳам шаҳарда лицейда ўқияпти — ўн олтига кирди. Бўлмаса, ҳунари жуда унақа касод ҳам эмас, дўкондаги ишлари бинойидек юриб турибди. Аслида-ку, яхшиям ота-бобосидан мерос ўлмайдиган шу ҳунари бор, шукронадан толмайди. Ахир не оғир кунлар ўтмади юрт бошидан. Мана, энди-энди уй қуришлар, тўй-томошалар аста-секин кўпаймоқда. Ажабмас, унинг ҳам топганига барака бериб…\nУ омонат кўприкдан ўтиб, бир нафас тўхталди-да, атрофга назар солди. Ҳа, яқин-яқинларда ҳам бу ерда янги уйлар қарийб йўқ эди. Энди эса яккам-дуккам бўлса-да қаторасига уйлар кўзга ташланади. «Мусулмончилик аста-секин», деганлари шу-да, хаёлидан ўтди унинг. Ўнгга қайрилиб, зовур бўйлаб юраркан, сувга қармоқ солиб ўтирган болага кўзи тушди. Ишқибозлик-да, қаранг, эринмай қармоғига термулиб ўтирибди, ёнидан одам ўтганини сезмадиям шекилли. Тавба, шу зовурда балиқ бормикин-а? Ҳалиги, чавақ-мавақлар бўлса керак-да.\nЎз кўчасига бурилди. Аслида бу номигагина кўча эди, ўйдим-чуқур, четларини ўт-ўлан босган, баъзи жойларида эса ёнбошдаги ариқчадан сув тошиб, кўлмаклар ҳосил бўлган. Ана, уч-тўртта турфа ранг товуқлар тимирскиланиб, нималарнидир чўқилаб юрибди. У ҳали ўз томорқаси рўпарасига етмаёқ ўнг қўшнисининг янги қуйилган бетўн пойдеворига кўзи тушиб, хотинининг гапи рост эканлигига ишона бошлади. Уч-тўрт кун буёғида чекига ўтмаганди, дарров улгуришибди-да. Ўз кўтармаси устида туриб, қўшнисининг ҳали тиргак-тахталари ҳам олинмаган бетўн-пойдеворига тикилди. Чиндан ҳам у томонга ярим метрдан ортиқроқ ўтказиб қўйибди. Унинг бағрида аламга қоришиқ изтироб пайдо бўлди. Юзингда кўзинг борми, демабди-я, тағин ўқиган одам-домла! Сўнг деворлари чиройли оқланган, деразалари бўялган сўл қўшнисининг уйи томонга ўгирилди. Аввал буниси бир метр ерини «уриб» олганди. Индамади, ҳатто писанда ҳам қилмади. Инсоф бериб қолар, ахир ўғлимга қўшни бўлади, деди, қўс\nҳнига озор бериш — яхшимас. Кейин-кейин озгина ер билан бирон жойим камайиб қолармиди, деб қўя қолди. Бировнинг еридан бир метрни «уриб» олган қўшни эса пинагини ҳам бузмади. Энди буниси юзсизлик қилибди. Унинг чинакамига жаҳли чиқа бошлади. Кетма-кет истиғфор айтиб, думбул солиб қолган маккажўхориларининг атрофини айландию теракларини кўздан кечирди. «Тавба, бу ўзбек деганлари ерга тўярмикан-а?! — ўйларди у асаблари қақшаб. — Қачон қарама, ер талашади, ер ўғирлайди. Ахир ҳаммамиз бир қулоч ерга бориб, тупроққа қоришиб кетамиз-ку. Ё одам боласи тупроқдан яралиб, охир-оқибат тупроққа аралашиб кетиши рост бўлганлиги учун ҳам шу қадар унга боғланиб қолганмикин-а? Айниқса, бизнинг ўзбеклар. Эҳҳе-э, бу тупроқ!.. Манови қўшнилари тупроқ, она тупроқ не эканлигини билишармикин?!..» Шу пайт беш йил бурун қазо қилган раҳматли отаси ёдига тушди. Отаси ҳам оддий косиб эди. Бироқ диний ва дунёвий илмлардан бохабар, тақволи одам эди. Умуман унинг ота-боболари оддий косиб ў\nтган бўлсалар-да, шўро замонида ҳам, ундан авваллари ҳам иймонларига асло хиёнат қилмаганлар.\nЎшанда (шўро замонида) у Алихонтўра Соғунийнинг «Туркистон қайғуси» китобининг арабий имлода битилган қўлёзмасини ўқиб ўтирарди. Отаси буни кўриб, ўғлини алқаган ва Ватан ҳақидаги, она тупроқ ҳақидаги ажиб бир воқеани айтиб берган эди.\n— Аср бошидаги очарчилик йиллари экан. Косибларнинг ҳам бозори касодга учраган. Бир ёғи оқпошшонинг зулми кучайиб, «мардикор олди» сиёсатини бошлаб юборади. Раҳматли қиблагоҳим ҳам ёш бўлишига қарамай, «хатга» тушиб қолади. Ўшанда энам (отамнинг онаси) раҳматли бир халтачага ҳовлимиздаги тупроқдан солиб, отамнинг бўйнига тумор қилиб осиб қўяди. «Киндик қонинг тўкилган тупроқ омон сақлайди, ҳам юртингга тортиб туради», дейди йиғлаб. Шундай қилиб, отам Ўрусияга жўнаб кетади. Кейинги воқеаларни отам ўша ёқлардан омон қайтиб, биз туғилиб, гап тушунадиган бўлганимиздан сўнг айтиб берган.\nХуллас, қиблагоҳим ўрмон кесиб юриб, қиш чилласида бепоён ўрмон ичида ёлғиз ўзи қолиб кетибди. Қор дегани одамнинг тиззасидан келаркан. Совуққа эса тоқат қилиб бўлмаскан. Қорни оч, егани ҳеч вақо йўқ. Бечора ўрмон четини излаб ўзини ҳар ёққа урибди ва ҳолдан тойиб йиқилиб қолибди. Шу пайт кўксига беозор ботиб турган нарса — тупроқли тумори ёдига тушибди. Увишиб қолган қўлини бир амаллаб қўйнига тиқиб, халтачани олибди. Тана тафтидан иссиқ ҳолга келган тупроқдан бир чимдим олиб, оғзига ташлабди. Отам раҳматли ўшанда кўзларида ёш билан «Тупроқни чайнарканман, жонивор ҳечам ғичирламади. Шунақаям мазали туюлдики, гўё эндигина тандирдан узилган ноннинг таъми келарди…» деганди.\nОтаси ҳам ўз ҳикоясининг шу жойига келганда беихтиёр йиғлаб юборди-да, бир муддат гапиролмай қолди.\n— Отам бечора тупроқни узоқ чайнабди. Чайнаган сайин танасига иссиқлик югуриб, ўзида қувват сезаверибди. Кейин тупроқни ютиш учун қор ебди. Шундай қилиб, ҳар тўхтаганида бир чимдим тупроқни ямлай-ямлай, одамлар яшайдиган ерга етиб, омон қолган экан. — Отаси сўздан тўхтаб, бир пас ўйга толди, сўнг билинар-билинмас хўрсинди-да, гўё ўзига гапираётгандай деди: — Энди эса ҳаммаси айниб кетди!..\nЎшанда отасининг нима демоқчи эканлигини тушунмади. У она тупроғини ея оладиган одамлар қолмади, демоқчи бўлдими ёки тупроқ айниб, еб бўлмайдиган аҳволга келди, дедими — билолмади.\n— Она Ватанини, она тупроғини яхши кўрган одам бунақа китобларни ўқиб туриши керак, — деди кейин. — Фақат эҳтиёт бўл, замон нозик. — Отаси яна бир хўрсинди, энди армонли хўрсинди. У кишининг армонини эса йиллар ўтгач, тушунди — бу юрт, миллат қайғуси экан.\nМаккажўхорилар сувсаб қолибди, эртага суғормаса бўлмас. У ортига қайтиб, қўшнисининг янги қўйилган бетўн пойдевори ёнидан ўтаркан, афсус билан бошини чайқади. Ҳай, майли, Оллоҳ дилига солиб, инсофга келиб қолар, дея ўйлади ўзига-ўзи таскин бериб.\nАср намозига ҳозирланаётганда хотини ёдига солди:\n— Эртага ўғлимизи мактабида ота-оналар мажлиси бор-а, эсиздами?\nҲа, дарвоқе, эртага кичик ўғли ўқийдиган лицейда мажлис бўлиши керак эди. Яхшиям эркакларнинг бахтига аёллар бор — бир нималарни ёдга солиб туришади. Бўлмаса эсларини йўқотиб қўйишлари ҳеч гапмас.\nБуларнинг авлодида биров бунақа замонавий ўқишларда ўқимаган. Шу кичик ўғли астойдил бўлиб қолди-да. Мактабда яхши ўқиди, инглиз тилини ҳам қойиллатади, ҳам буёқда диний илмлардан, арабий тилдан ҳам бохабар. Тўққизинчини битирдию шаҳардаги академик лицейга кираман, деб туриб олди. Болам, унақа ўқишларга пул бериб кирилса керак, менинг ортиқча пулим йўқ, дея қайтармоқчи бўлди, кўнмади. Қуръон ўргатган домласининг ўша лицейда таниши бор экан, гаплашибди. Ўзбеклар ҳам дунёга чиқсин, чиққандаям зўр бўлиб чиқсин, сен албатта ўқишинг керак, дебди. Барака топсин, мана ўша одам баҳона боласи ўқишга кириб қолди.\nМажлис айтилган вақтдан кечроқ бошланди — ота-оналардан тағин келиб қолишар, дейишди. Чунки ўша пайтгача ҳам кутилганларнинг ярмидан кўпроғи келдилар, холос. Бир хонада жам бўлдилар. Ота-оналарнинг орасида ҳижобдагилардан тортиб шим ва алламбало кийимларни кийган аёлларгача ҳамда махси-калишлию бўйинбоғли эркакларгача бор эди. Мажлисни гуруҳ раҳбари — ёшгина йигит очди. У салом-аликдан сўнг энг аввало болаларнинг баҳоларини ўқиб берди, гуруҳдаги ўрни, хулқи ҳақида гапириб ўтди. Бир боланинг номи тилга олинганда, нариги четдаги қаторда ўтирган, ихчам рўмоли остидан жингалак сочлари чиқиб турган аёл бидиллади.\n— Хулқи қанақа, хулқи?\n— Хулқи яхши, аммо… — домла бир тўхталиб, жилмайди: — Кўпчилик ўқитувчилар ўғлингизни кўп гапиради дейишади.\n— Уйдаям шунақа, — деди аёл домланинг гапига парво ҳам қилмай. — Ҳамма нарсага қизиқади-да. Омма-лекин ўқиши яхши-а?\nАёл яна нимадир демоқчи бўлувди, домла гап бошлаб юборди.\nБоласи ўзига ўхшаркан-да, хаёл қилди у хиёл жилмайиб, аёлнинг ҳаракатларидан сергаплигини сезиб. Мана, ниҳоят ўғлининг номи тилга олинди — юраги «шиғ» этиб кетди. Нима деркин? Худога шукр, ҳамма баҳоси беш, гуруҳда биринчи ўринда экан. Ҳатто инглиз тилидан бошқа болаларга ёрдам ҳам бераркан. Унинг вужуди эриди, бу гаплар бирам хуш ёқдики.\n— Аммо намоз ўқиркан, — деди домла гўё ўта хавфли ва сирли бир гапни айтаётгандай овозда. — Шунга…\nВужудидаги ҳалиги ҳузур таққа тўхтадию чўчиб тушди. Нима десин? Бизнинг уйда ҳамма намоз ўқийди десинми? Унда ваҳҳобийга чиқариб қўйишса-чи? Шундоғам ҳамма унга тикилиб турибди. Ваҳҳобийларни ўлгудай ёмон кўришини, улар туфайли динимизга катта путур етганлигини буларга қандай тушунтиради. Тушунтирмаса-чи? Ахир ҳамма мусулмонлар ҳам унақа эмас-ку?.. Ана, домла унга ҳамон савол назари билан қараб турибди. Ўғлига зиён етмаса бўлди.\n— Бўпти, намоз ўқимайди, айтаман, — деб юборди беихтиёр. Дейишга деди-ю, кўксида бир нарса қалқиб кетди. Ахир ёлғон гапирди-ку. У-ку, ўлиб қолса ўғлига бунақа буйруқ бермайди-я, агар берса ҳам ўғли намоздан ҳеч қачон воз кечмайди, буни аниқ билади.\n— Йў-ўқ, у замонлар ўтиб кетган, ака, — деди домла мубҳам оҳангда. — Майли, ўқийверсин. Фақат эрталаб-кечқурун ўқиса бўлар.\n— Хўп, айтаман, — деди у шошиб.\nГуруҳ раҳбаридан кейин факултет декани сўз олди. У лицейнинг тартиб-қоидалари, ўқитиш ишлари ҳақида анча гапирди.\n— Менда бир гап бор, — деб қолди декан гапини тугатар-тугатмас, унинг ортида ястаниб ўтирган оқ-сариқдан келган, пешонасида сочи сийрак одам ўрнидан ҳам қўзғалмай.\n— Марҳамат, — деди тик турган декан унинг ялпайиб ўтирганига парво қилмасликка уриниб. Аслида ҳали биронта одам тик туриб гапирмаганди.\n— Компютер хонасида шуғулланиш ограниченний экан. Менинг ўғлим компютерда ишлашни яхши кўради. Менимча, компютер хонасини доим откритий қилиш керак.\n— Сиз айтган ишни қилишга бизнинг имкониятимиз йўқ. Чунки ўнта компютеримиз бор, холос. Шунинг учун барча гуруҳлар белгиланган муддатда у ерга киришади.\n— Яна бир гап, — деди ҳалиги одам бамайлихотир. — Қайсидир домла китоби йўқ болларга папаряд двойка қўйиб чиқибди.\n— Бу бўлиши мумкин эмас, — деди декан қатъий. — Масалан, мен тарихдан дарс бераман. Бироқ қарийб тўқсон фоиз болада китоб йўқ. Қимматлик қиляпти шекилли-да.\n— Аши китобни тополмаяппиз-да, — гапга қўшилди бояги жингалак сочли аёл. — Ўзийз топиб берсайиз пулини берардик.\n— Мен топиб беришга ваъда беролмайман-у, аммо янги шаҳардаги китоб дўконида бу китобни кўрдим.\n— Номи нимайди? — аёл қоғоз олиб, ҳафсала билан ёзишга тушди.\nДекандан сўнг директорнинг маънавий-маърифий ишлар бўйича ўринбосари бўлмиш аёл гапирди. У ётоқхоналарга ҳам масъул экан. Аммо директор ўринбосари сўзини жуда қисқа қилди. Шу пайт ўрта қаторда ўтирган, бошига дўппи, оёғига махси-калиш кийган у тенги одам сўз сўраб, қўл кўтарди. Рухсат бўлгач, ўрнидан туриб, деди:\n— Мен мажлисгача қизим минан бирга ётоқхонасини айланиб чиқдим. Билсам, санузеллар ишламас экан. Қизлар кечаси лицейнинг ҳов чеккасига боришар экан. Кечирасизлару, биз сизларга қизларимизни ишониб топшириб қўйганмиз…\nУ санузел деганини аввалига тушунмади — радио-падиомикин, деб ўйлади. Кейинроқ гапнинг пайновидан билдики, сўз ҳожатхона ҳақида кетаётган экан. Тавба, одоб, шарму ҳаё билан гапириш учун ҳам ўрис тили керак экан-да, а. Ахир шуни ўзбекча айтса ҳам бўлади-ку! Боринг, ана, ҳожатхона дейиш қўпол туюлса, «ҳовли», «ҳаложой» ёки «таҳоратхона» деса ҳам бўлар. Майли, ҳар ҳолда андишали одам экан, аммо тилни ҳам… Бир куни дўконига келган ҳожатмандлардан бири бунинг бутунлай тескарисини айтган эди: эмишки, шаҳарлардаги бир-бири билан зино қилмоқчи бўлган эркагу аёллар аввало оз-моз ичимлик ичарканлар ва сўнгра ўрисча гапира бошларкан-да, ўз муддаоларига ҳам ўрис тилида «шартнома» тузарканлар. Яъни бузуқлик йўлидаги бузуқ гапларни ўзбек тилида айтолмас эканлар. Ана, энди бу жумбоқнинг тагига етиб кўринг-чи!..\nХуллас, директор ўринбосари «санузел»ларни ишлатиб қўйишга ваъда берди.\nМиқтидан келган инглиз тили ўқитувчиси сўз олганида, мажлис аҳли жонланди. Ота-оналар куйиб-пишиб саволлар ёғдира бошладиларки, гўё ўз фарзандларининг тақдири айнан шу тилни билиш ёки билмасликларига боғлиқдек эди.\n— Инглиз тили китоби намунча қиммат? — деди аёллардан бири.\n— Бу дарсликлар ўзбек тилидаям чиқадими? — сўради яна кимдир.\nОлдинроқда ўтирган, юз-кўзи ва талаффузидан ўрис ёки татарга ўхшаган аёл ийманибгина деди:\n— Мининг қизим ўрисча ўқиган. Но ўзбекча ўрганаман деб қизиқади. Ну как?\nГуруҳ раҳбари билан инглиз тили ўқитувчиси бир-бирларига бирров қараб олишганидан, улар бу аёлнинг қизини жуда яхши танишларини англаш мумкин эди. Саволга эса гуруҳ раҳбари жавоб қилди:\n— Қизингизнинг ҳаракати яхши, анча-мунча ўзбеклардан тузук гапиради, — дея жилмайди домла.\n— Раҳмат, — деб қўйди аёл оҳиста.\n— Инглиз тилидан қўшимча ўқишларни кўпайтирса бўлмайдими? — сўради ўғли кўп гапирадиган жингалак сочли аёл.\n— Ҳафтада икки кун тўгарагим бор, — деди инглиз тили ўқитувчиси. — Агар қўшимча хоҳловчилар бўлса… — у «буёғи пуллик» демоқчи бўлди-ю, лекин айтолмади.\n— Майли, пуллик бўлса ҳам, — деб юборди аёл.\nАммо ҳеч ким унинг гапини маъқулламади.\n— Менинг ўғлим рус мактабда ўқиган, — дея тағин гапга тушди ҳалиги оқ-сариқ одам. — Ўзбекчани яхши билмайди. Ну бу нормалний нарса. Силар боладан ҳадеб ўзбекча сўрамай, унинг билимига баҳо қўйинглар. Ёки английски сўранглар. Болани қийнаш яхшимас-да.\n— Барча ўқитувчилар, Худога шукур, ўзбекчаниям, ўрисчаниям яхши билишади, — деди инглиз тили ўқитувчиси бамайлихотир. — Болангиз хоҳлаган тилида жавоб бераверсин. Мана, биз инглиз тилидаям эшитаверамиз. — У ўз ҳазилидан мамнун жилмайиб қўйди.\n— Тўғри-да, ўзбекчаман ни куда не дайдёт. Вот кўпгина зарубежний или современний фирмаларда еврей, арман боллар уч юз-тўрт юз доллардан пул олиб, маза қилиб ишлашяпти. Ўзбекчада бунақа ишлолмайсиз.\nОта-оналарнинг кўпчиликлари бу гапни маъқуллашиб, ғўнғир-ғўнғир қилиб қўйишди ва ҳатто бу одамнинг ўта «современний»лигига ҳавас қилаётганликларини ҳам яширмадилар.\n— Бу гап тўғри, — деди ўз фани обрў топаётганидан ҳузурланган инглиз тили ўқитувчиси. — Замон инглиз ва рус тилларини талаб қилмоқда. Ўзбек тилида ҳеч нарса йўқ (фанга оид адабиётлар демоқчи). Шундай экан, истаймизми-йўқми, шу иккала тилни билмасдан узоққа боролмаймиз.\nУнинг бағри ўртаниб кетди. «Ахир биз она тилимиз яна бир тилга муте бўлсин, деб ўрис зулмидан қутилганмидик?! Жон биродарлар, — дерди унинг юраги ловуллаб, — она тилини билмаган, халқини севиш тугул писанд этмаган одамнинг ўз юртига нафи тегиши мумкинми? Бу не кўргулик ахир! Ўз она тилини билмаслик уят бўлмаса-ю!..» Шунча кутди, биронта одам, боламни ватанпарвар қилиб тарбияланг, ўз Ватанини, халқини севсин, она тилини севсин демади-я. Бу нима деган гап ахир?! Ё ўзи гапирсинми? Йў-ўқ, у гапирса, ҳамма кулади, бунақа чиройли гапни ким қўйибди бу қишлоқига, дейишади. Ёки ўғлининг намоз ўқиши эсларига келиб, ҳали диндан гапирувди, энди тилдан тушди, нима бало, бу ростдан ҳам «ҳалиги»ларданмикин, деб қолишлариям мумкин. Унда ўғлига қийин қилиб қўяди. Киприкларининг ости жизилларкан, яна отаси раҳматлининг гапи ёдига тушди: «Энди эса ҳаммаси айниб кетди».\nҲа, бобоси оқпошшонинг, отаси билан, бу эса шўронинг зулмидан қўрқиб яшадилар. Хўш, ўғли кимдан қўрқиб яшасин? Ўзиданми? Ахир у миллати учун дунёга кўз тиккан-ку!..\nШаҳардан дилгир қайтди. Пешин намозини кечроқ ўқиб, муслимагина хотини эсига солмаса ҳам маккажўхориларни суғориш учун чекига йўл олди. Зовурдан ўтиб, ўз кўчасига қайрилибоқ қўшнисига кўзи тушди. Ўша атрофда тимирскиланиб юрган товуқлар у яқинлашаркан, ҳуркиб нарироққа кетишди.\n— Ҳорманг, қўшни! — деди ўзини ўзи енгишга уриниб.\nҚўшниси бошини кўтариб, у томонга қаради.\n— Ие, уста, саломат бўлинг. Бормисиз-эй?.. — У қўлидаги тешани ўша ерда қолдириб, бу ёққа ўтди. — Сизни кутовриб…\n— Ҳа, тинчликмиди?..\n— Тинчлик-тинчлик. Бетўн қуйишдан олдин ўртамиздаги чегарага ўзиз қозиқ қоқиб беринг девдим-да. Анови савдогар ериздан қўшиб олиб, дилизи оғритовди, шунга…\n— Қуйиб бўпсизу, — деди у «ўлиб қолмовдиму» деган оҳангда.\n— Ҳа, қуйиб бўлдик, раҳмат. Роса кутдим, чиқоврмовдингиз… Қалай, қозиқни тўғри қоқибманми, чегара жойидами?\n— Ҳм-м, — деди у бу юзсизликдан юраги зириллаб.\nСўл ёқда яп-янги қимматбаҳо спорт кийими кийган савдогарнинг ўғли кўринди.\n— Шу болани жа ёмон кўраман-да, — дея ғўлдираб қўйди домла.\n— Ассаломалейким, — дегач йигит келиб, аввал домла билан қуюқ кўришди.\n— Омонмисиз, домла, қурилишларман чарчамай? — У тўйиб мазали таом еганидан кўкрагини кериб, ҳузур билан кекирди. Атрофни ачимсиқ арақ ҳиди тутди.\n— Ўзингизам тузукмисиз? — деди домла сохта тиржайиб.\nЙигит энди унга қайрилди.\n— Сиз қачон уйга уринасиз энди? — дея сўради ҳазиломуз оҳангда.\n— Ошинолмаяппиз-да. Худо хоҳласа, янаги йилга.\n— Ашна деманг-эй! Косибларда пул кўп бўладию.\n— Бўпти, мен ишимни қилай, — домла шошиб томорқаси томон ўтиб кетди.\n— Бети йўғди қаранг, — деди у кетиши билан савдогарнинг ўғли шипшиб. — Қанча еризи қўшвопти. Тағин ўқитувчимиш. Домласи шу бўгандан кейин у ўқитган боллар нима бўларди.\n«Сизга ўхшаган бўлатта», демоқчи бўлди-ю, деёлмади, кесатиш мусулмон одамга ярашмайди.\n— Мени кутибди-ю, чиқоврмаганимдан кейин… —У гапи сохта чиқаётганини сезиб, тўхтади.\n— Қаёқда кутади, уста ака, атайлаб йўқ кунийзи пойлаган… Бўпти, мен борай. Юринг, чой қибберай. — Йигит ит қувгандай шошиб уйига кириб кетди.\nУ эса ариқчадан томорқасига сув очди, сўнг эгат бошларини кўздан кечириб, сув кираверадиган қилиб қўйди. Шу пайт бир сичқон «лип» этиб кўриндию зумда ғойиб бўлди. «Ҳа, маҳлуқ», деб қўйди у бироз кўнгли яйраб. Кейин кўтармасининг устига қайтиб, ўзича нималарнидир чамалади. Кечаги балиқ тутаётган бола қўшнининг бетўн пойдевори ёнида юрарди, чувалчанг ковларди чоғи. Ҳа, ана қўлидаги темир билан ерни ўйди. Бирдан нимадир эсига тушиб, зовур томонга югуриб кетди. Бундан фойдаланган дайди товуқлар бола чиқариб қўйган бир нечта чувалчангни чўқиб қочишди. Бола эса чувалчанг соладиган идишга кетган экан, қайтиб келиб, яна хўрак ковлай бошлади.\nУ кўтарманинг офтобшувоқ ерига чўнқайди. Яна отасининг гапи ёдига тушиб, оёқлари остидаги қуп-қуруқ тупроқдан бир сиқим кафтига олди. Оқ-сарғиш тупроққа тикилди. Бобом раҳматли шуни еганмикин-а? Мен-чи, мен ея оламанми? Ё бунинг учун оч қолишим керакми? Аввал тупроқни ҳидлади — чучмал туюлди. Тағин қўлини узоқроқ тутиб, тупроққа термулди. Сўнг унга лабларини босди. Қаттиқ босди, тупроқ зарралари лабларига ёпишиб қолди. Кўз олдидан эса бобоси, отаси, катта энаси ва онасининг сиймолари ўтиб, киприкларининг ости ачишди. Юраги симиллаб бўғзига йиғи тиқилди. Шу пайт самода қандайдир мардона қуш «қияғқ» дея қичқирди. У туйқус қайрилиб, ёшланган кўзлари ила осмонга боқиши асносида, қушдан қўрқдими, маккажўхоризордан чиққан бир сичқон савдогарзода қўшнисининг деворидаги ковакка ўзини урганини кўрди. Тепада эса қанотларини баралла ёзиб, улкан бир қуш парвоз этар ва гоҳи-гоҳида «қияғқ» дея ҳайқириб қўярди. У бўйин пайларини охиригача чўзиб, бошини кў\nтарганча осмонга тикилди. Бу қушнинг номини нима дейишарди-я? Сормиди-эй? Ёки қирғийми? Нима бўлгандаям қушларнинг зўрларидан-да! Бу ёқларда йўқ бўлиб кетувди, тағин қайтибди-да. Ҳа, майли, яхшиликка бўлсин. Энди бу бўстонга қушларнинг зўрлариям керак. Осмонга узоқ тикилганидан, бўйни тортишиб, томоғи қуруқшади. Ютинмоқчи бўлди, аммо ютинолмади. Қушнинг парвозидан кўзларини узгиси келмай, ўша кўйи лабларини қимтиди-да, ич томонини тили билан ялади. Оғзида сўлак тўпланиб, қийналиб, «ғилқ» этиб ютинди. Ё Оллоҳ! Бўғзида ажиб бир тотли таъм пайдо бўлди, худди тандирдан янги узилган ноннинг таъмига ўхшарди у…\n← Аввалги Аввалги Эркин Аъзам. Анойининг жайдари олмаси (ҳикоя)\nКейинги → Кейинги: Тўлқин Ҳайит. Кампир ош (ҳикоя)


КЕЧАГИ ЖАСОРАТ, БУГУНГИ АРДОҚ - Ўзбекистон овози газетаси\n— Сизни кеча кўрган эдим... Ўшанда бўйларингиз баланд, қадамларингиз шахдам, хушқад, хушсурат эдингиз. Елкангиздаги оғир қурол билан Ватанни қучоқлаб, уни осмон қадар кенг бағрингизга босиб кетаётган эдингиз. Сиз ҳуддики, Фарҳод, Алпомиш... Шунинг учун ҳам қаҳратонни, очлик ва азобни, ҳижронни енгдингиз. Ватан ишқи музларни эритди. Чимилдиқ кўрмай душман ўқига учган қуролдош дўстларингиз хотираси ҳақи юрагингиз қасосга тўлиб бораверди. Ўч олиш азоби бутун жисмингизни эгаллаб олди. Бу интиқом ғалабани яқинлаштиргандан яқинлаштираверди.\nКечаги Сиз — бугунги бизлар. Кечаги мардлигингиз — бугунги тинчлигимиз, дориломон кунларимиз.\nБугун Сизни яна кўрдим. Энди Сиз улғайган эдингиз. Фаришта эдингиз. Ўзингизнинг ёшлигингизга айланган полвонкелбат йигит қўлларингиздан тутган, оҳиста-оҳиста қадам ташлаб Сизни кутаётган, қутлаётган, олқишлаётган давра томон бошлаб келарди. Нигоҳларингизда қувонч отли туйғунинг расми, шукроналикнинг ифодаси бор. Сиз эртанги кунимиз порлоқ бўлсин, деган орзуингиз рўёбга чиққанини сездингиз, ўз кўзларингиз билан кўрдингиз. Қувончингиз осмон бўлди. Шукрона айтдингиз.\nУруш тугаганига 73 йил бўлганига қарамай, хотиралар, изтироблар ва кўз ёшлар, айрилиқлар, ҳижронлар ҳамон биз билан. Муҳтарам Президентимиз таъкидлаганидек, машъум урушда 500 мингга яқин юртдошимиз ҳалок бўлган. Бу рақамлар кишини ўйга толдиради. Бу тақдирлар ёдга олинганда томирларинг музлайди, юрагинг орқага тортади, дард-дунёинг қоронғу бўлади... 19 ёшида бева қолган гулдек келинлар, ота дийдорига зор гўдаклар, боласи етимга айланган оналар, аламларини ичга ютган метиндек оталар кўз ўнгимдан бир-бир ўтаверади.\nХотира ва қадрлаш кунини юксак савияда ўтказиш мақсадида қабул қилинган Президент Фармон ва Қарорида, аввало, ёши улуғ инсонларни, уруш ва меҳнат фронти фахрийларининг манзилли ижтимоий ҳимоясини кучайтириш ҳамда улар учун яратилаётган имтиёзлар кўламини янада кенгайтириш кўзда тутилган. Иккинчи жаҳон уруши иштирокчиларига бир марталик 5 миллион сўм пул мукофоти ва қимматбаҳо соатнинг тантанали равишда топширилгани уларнинг қалбини фахр-ифтихорга тўлдирди.\n9 май — Хотира ва қадрлаш кунига бағишлаб ўтказилган тантанали тадбир ҳам жуда ҳаяжонли ва таъсирчан ўтди. Яхшиликнинг умри боқийлиги, жасорат унутилмаслиги, хотира уйғоқлиги, қадр абадийлиги шу куни яна бир бор намоён бўлди. Бунга рости дунё ҳавас қилди. Элчилар, дипломатик корпус вакиллари тантанали давранинг ҳар бир иштирокчисига ҳавас билан қарашди. Кекса авлоднинг кечаги жасоратига, бугунги ардоғига... Мамлакатимизда инсон шаъни улуғланаётганига, қадр топаётганига...\nБу шундай элки, меҳр-оқибат кўрсатиш унга қадим мерос. Ғалаба байрамининг кенг нишонланиши айниқса, ўсиб келаётган авлод учун катта тарбиявий аҳамиятга эга. Чунки мард, жасур, ватан учун жон фидо қилган ютдошларимизни улуғлаш, уларнинг хотирасини ёд этиш, тирикларга ҳурмат кўрсатиш, эъзозлаш орқали ёшларни Ватанга муҳаббат руҳида тарбиялаймиз. Биз уларни эъзозлаш орқали улуғ қадриятларимизнинг боқийлигини, бардавомлигини бутун дунёга намойиш этамиз. Давлатимиз раҳбари айтганидек, «Болаларимизга ҳам бағрикенглигимиз ўтсин»...


Коронавирусга қарши янги дори топилди. Бу ламалар!\nХалқаро олимлар жамоаси, ламаларнинг организмлари томонидан ишлаб чиқариладиган антителалар коронавирус инфекциясига қарши курашда ёрдам бериши мумкин, деб ҳисоблашмоқда.\nТегишли натижалар "Cell" журналида эълон қилинди.\nМутахассислар тана ҳужайраларига ҳужум қиладиган оқсилларни блоклайдиган воситани яратишди. Ушбу дори инфекция юқишидан бир ой олдин эмлаш сифатида ишлатилиши мумкин. Бундан ташқари, препарат аллақачон вирусни юқтириб олган одамларга асоратларга қарши курашишга ёрдам берган.\nУшбу мавзу бўйича илмий иш 2016 йилда, олимлар SARS-CoV-1 ва MERS-CoVни даволаш учун дори қидираётганларида бошланган, бу турдаги вируслар SARS-CoV-2 га жуда ўхшаш. Олимлар вирусни зарарсизлантиришга қодир бўлган ламалар танасидан олинган икки турдаги антителаларни бирлаштирган.


Қизил карточка, пенальти, VAR, ёмғир остида кечган "Бунёдкор" - "Андижон" ўйини ҳақида / CHAMPIONAT.asia\n16:04Малиновскийга "Челси" қизиқмоқда 1 15:49А Серия ҳақида энг қизиқ статистик маълумотлар 7 15:40"Севилья" Гедешни "Валенсия"дан харид қилмоқчи. "Кўрпалаклар" футболчи учун 40 млн евро талаб қилишмоқда 3 15:18Хави Барселонага нега келганини айтди 1 14:56"Ювентус" янги уй либосини намойиш этди 4 14:36Виктор Карпенко - "Бунёдкор" - "Навбаҳор" ўртасидаги ўйинларда тўпурар. Рўйхатда чилилик ва бразилиялик футболчи бор 8 14:32Olamsport: Конор яна ота бўлди, барча даврларнинг энг яхши оғир вазнли боксчиси ва бошқа хабарлар 0 14:24Италия терма жамоаси Евро-2020 учун таркибни эълон қилди 23 14:00ПСЖ Киннинг трансфери устида ишламоқда 0 13:37Карикатура: Совринларсиз Харри Кейн 2 13:25Эшитдик-да! АГМК - "Бунёдкор" учрашувида Абрамов меҳмонлар кийим алмаштириш хонасига кирган 48 13:14Спортчилар ижтимоий тармоқларда 0 13:04"Ювентус" Дуглас Костани қўйиб юборишга рози бўлди 0 13:00Тажрибали мураббий Геннадий Кочнев - "Нефтгазмонтаж" клубида иш бошлади 3 12:42ОФК Кубоги-2021. 9та гол, 2та пенальти, 3та автогол ва трибунадаги "Навбаҳор" собиқ футболчиси. "Олой" - "Олтин Аср" ўйинидан ГАЛЕРЕЯ 7\nҚизил карточка, пенальти, VAR, ёмғир остида кечган "Бунёдкор" - "Андижон" ўйини ҳақида\nТеглар : Андижон БунёдкорCoca Cola Суперлига\nСуперлиганинг учинчи турида мухлислар бир қатор қизиқарли тўқнашувлар гувоҳига айланишди.\nХусусан, Тошкентда ўтган ягона "Бунёдкор" - "Андижон" жамоалари ўртасидаги учрашув ҳам томошабоплиги жиҳатдан қолган ўйинлардан қолишгани йўқ. Демак, бугун қизиқарли ва шиддатларга бой ўтган мазкур баҳс тафсилотларига тўхталамиз.\nТаркиб ва тактикадаги ўзгаришлар\nАввалги икки турда бир ҳил таркибдан фойдаланган "Бунёдкор" мураббийлари мазкур баҳсда таркиб ва тактикада маълум бир ўзгаришларга қўл уришди. Футболчиларнинг майдондаги жойлашуви ҳам бошқача кўриниш олди. Аввалги ўйинларда ўнг қанот ҳимоясида ҳаракат қилган Суннатилла Абдуллажонов чап қанотда Улуғбек Абдуллаевнинг ўрнида илк дақиқалардан ўйнашни бошлади. Абдуллажоновнинг позициясида эса Муҳаммадодил Қаҳрамонов бошланғич таркибдан ўрин олди. Марказий ҳимояда Давронжон Эргашев ва Абдулла Абдуллаев жуфтлиги бу ўйинда ҳам ўзгаришсиз қолди. Ярим ҳимояда Лутфулла Тўраев Одилжон Абдураҳмонов ва Нурилло Тўхтасинов учлиги тўп тепди. Тўхтасинов олдинги баҳсларда қанотда, вингер сифатида ҳужумчиларга ёрдам берганлигини таъкидлаш жоиз. Унинг ўз позициясига қайтиши жамоанинг ўйинига ҳам қайсидир маънода ижобий томондан таъсир қилди, ташкил қилинаётган ҳужумларда кескинликнинг ошишида катта рол ўйнади. Ҳужумда эса шу куни Шаҳбоз Эркинов, Иброҳим Томива ва Хуршид Ғиёсов ҳаракат қилди. Эътибор берган бўлсангиз Тўхтасинов марказга кўчгач бу ўйинда қанотдаги вингер вазифасини дастлабки дақиқалардан Томива бажарди. Эркинов эса соф ҳужумчи сифатида ҳужумларни якунлашда жонбозлик кўрсатди. "Андижон" футболчиларининг майдондаги жойлашуви эса шундай кўриниш олди:\nБунда биз катта ўзгариш кўрганимиз йўқ. Чап қанотда Абдуғани Камолов ўрнида Иброҳим Отахонов, таян ярим ҳимоясида Эдгар Бернхардт ўрнида Муҳаммад Исаев, қанотда эса Дониёр Исмоилов ўрнида Жасур Жалолиддинов ўйнаган бўлса, унинг позициясида асосий таркибдан Камрон Саидазимов жой эгаллади. Умумий қилиб айтганда икки жамоа ҳам ҳужумкор таркибда майдонга тушди.\nҚизил карточка ва асабий руҳда ўтган биринчи бўлим\nМайдон эгалари ўйиннинг илк дақиқаларидан рақиб жарима майдончасида хавфли вазиятлар яратишни бошлади. 6-дақиқада нигериялик ҳужумчи Иброҳим Томива ўнг қанотдан тўпни ерлатиб жарима майдонига узатди, марказдаги Шаҳбоз Эркинов тўпга улурмади. Тўпга етиб келиб зарба берган Хуршид Ғиёсовнинг зарбаси ҳимоячига тегиб қайтди. Учрашувдаги илк кескин ва яққол голли вазият 12-дақиқага келиб юз берди. Тожикистонлик ҳимоячи Давронжон Эргашевнинг яқин масофадан йўллаган зарбасидан сўнг тўпни рақибнинг италиялик ҳужумчиси Мартин Боаке дарвоза чизиғи устида қайтарди. Ушбу вазиятдан бир дақиқа ўтиб баҳсда ҳисоб очилди. Нурилло Тўхтасиновнинг бурчакдан узатилган тўпни Давронжон Эргашев боши билан Шаҳбоз Эркиновга етказди, ҳужумчи эса бир уринишда дарвозани ишғол қилди. Бир томондан олиб қаралганда тўп юқоридан Эргашевга келиб тушаётганида майдондан ташқарига чиқиб кетгандек кўринганди. Лекин ҳакамлар голни инобатга олишди. Голдан сўнг "Андижон" ҳам олдинга ўтишга интилди. Бироқ якуний зарбаларда аниқлик етишмади. Боз устига шаррос қуяётган ёмғир ҳам майдонда икки жамоага ҳам эркин ҳаракат қилишга йўл қўймади. Ҳисобда олдинда бораётган мезбонларда нима учундир бўлим ўрталарига келиб асабийлик кузатилди. Лутфулла Тўраев, Шаҳбоз Эркинов огохлантирилди. 37-дақиқада "қалдирғочлар" бир киши кам бўлиб қолишди. Нигериялик ҳужумчи ҳаводаги курашда рақиб футболчиси Диёр Раҳимқуловнинг оёғига очиқдан очиқ зарба берди. Бош ҳакам эса иккиланмасдан унга қизил карточка кўрсатди. Айтиш мумкинки, ушбу ҳужумчи қаторасига иккинчи ўйиндирки жамоасини қийин ҳолатга солиб қўймоқда. "Металлург" билан Бекободда кечган ўйинда бўш дарвозага гол ура олмаган бўлса, кеча эса қизил карточка олди. Мазкур четлатишдан сўнг устунлик "Андижон" томонига ўтди. Бўлим охирида жамоада ҳисобни тенглаштириш учун қулай имконият юзага келганди, 43-дақиқада Камрон Саидазимовнинг жарима тўпидан йўллаган зарбасига Равшан Ягудин ажойиб сейв билан жавоб қайтарди. Лекин бу вазиятда бош ҳакам Муҳаммадодил Қаҳрамоновни тўпни дарвозабонга атайин узатди деб топди ва жарима майдони ичида эркин зарба белгилади. Зарба эса муваффақиятсиз чиқди.\nПенальти бекор қилинган, "Бунёдкор" ирода кўрсатган иккинчи бўлим\nБир киши кам бўлиб қолганига қарамасдан мезбонлар иккинчи бўлим бошидан ўйин тизгинини қўлга олишди. Ҳаттоки Томиванинг майдондан четлатилгани ҳам сезилгани йўқ. 61-дақиқада қанотда тиним тинчимаган Хуршид Ғиёсов пенальти ишлашга муваффақ бўлди. 11 метрли зарбани эса унинг ўзи бехато амалга оширди. Меҳмонлар эса асосан стандарт вазиятлардан самара чиқаришга уринишди. Дарҳақиқат амалга оширилган жарима зарбалари жуда ҳам кескин кўриниш олди. Ўтган турда жаримадан ажойиб гол уриб "Андижон"га ғалаба келтирган Дониёр Исмоиловнинг 75-дақиқадаги зарбасидан йўллаган кучли зарбасидан сўнг яна катта саҳнага Ягудин чиқди ва жамоасини муқарра голдан қутқариб қолди. Бундан сўнг яна босимни оширган "бургутлар" ҳисобдаги фарқни қисқартиришди. Бурчакдан узатилган тўпни Усмонали Исмоналиев боши билан дарвозага йўллади. Мазкур гол қайсидир маънода ўйинга интиргани қайтарди. Сўнгги дақиқалар яқинлашган сари "Андижон" ҳужумга, "Бунёдкор" эса ҳимояга эътибор қаратиб, кўпроқ қарши ҳужумларда рақибни ўққа тутди. Бу эса 85-дақиқада ўз самарасини берди. Тўхтасинов-Абдураҳмонов комбинациясидан сўнг Миржаҳон Мираҳмадов бирга-бир вазиятда гол уриб амалда ўйин тақдирини ҳал қилди. Шундан кейин ҳам Отабек Ғуломхўжаев шогирдларида иккита ажойиб имконият юзага келди. Дастлаб Абдулҳай Исмоиловнинг жарима майдони ичидан йўллаган зарбаси ҳимоячига тегиб қайтган бўлса, Жасур Жалолиддиновнинг жаримадан йўллаган аниқ зарбасини Ягудин қайтарди. Учрашув тугашига саноқли сониялар қолганда бош ҳакам Фирдавс Норсафаров "Андижон" дарвозаси томон пенальти белгилади. Барчасига аниқлик киритиш учун эса VAR тизимига юзландик. Якунда VAR`нинг қароридан сўнг 11 метрлик зарба бекор қилинди.\nШу тариқа "Бунёдкор" жорий мавсумдаги иккинчи ғалабасини қўлга киритган бўлса, "Андижон" иккинчи мағлубиятни қабул қилиб олди. Ушбу ғалабан сўнг мезбонлар Суперлига турнир жадвалида учинчи ўринга кўтарилиб олди.\nКеча икки жамоа ўзаро 23-ўйинда майдонга тушишди. "Бунёдкор" 17-ғалабасини қўлга киритди. "Андижон" эса шу вақтга қадар ҳали бирор маротаба ғалаба нашидасини сурмади. Жамоаларнинг 6 ўйинида дуранг қайд этилган. Тўплар нисбати кечаги баҳсдан сўнг 43-7 кўринишига келди, "Бунёдкор" фойдасига.\nШаҳбоз Эркинов - 13', Хуршид Ғиёсов - 62', Миржаҳон Мираҳмадов - 85'\nУсмонали Исмоналиев - 76'\n13' Шаҳбоз Эркинов\n13' Давронжон Эргашев\n29' Шаҳбоз Эркинов\n37' Иброҳим Томива\n43' Лутфулла Тўраев\n62' Хуршид Ғиёсов\n69' Одилжон Абдураҳмонов\n72' Шаҳбоз Эркинов (Миржаҳон Мираҳмадов)\n81' Хуршид Ғиёсов (Фаррух Икромов)\n85' Миржаҳон Мираҳмадов\n88' Суннатилла Абдуллажонов (Расул Йўлдошев)\n22' Иброҳим Отахонов\n46' Муҳаммад Исаев (Дониёр Исмоилов)\n46' Дониёр Исмоилов\n54' Камрон Саидазимов (Абдулҳай Исмоилов)\n76' Усмонали Исмоналиев\n76' Дониёр Абдуманнопов\n87' Диёр Раҳимқулов (Фарҳод Соҳибжонов)\nЭшитдик-да! АГМК - "Бунёдкор" учрашувида Абрамов меҳмонлар кийим алмаштириш хонасига кирган 48\n21 мар 15:26:41\nXamma rasmda termamiz faxri yulduzi va Messisi bölgan Luppi.Adminlar ataylandan xammani asabiga tegish uchun shunaqa qilyapsizmi\n21 мар 14:57:14\nМУСТАНГ ХАМ ХАВОГА УЧДИ ВЕЕЕ, ЕНГИЛ))\n21 мар 13:33:16\nЖасур Жалолиддинов эса узидан юлдуз булиб колган. Миранчукни дуосини олиб\n21 мар 13:21:40\nАндижонлик мухлислар хафа булишмасин. Уйин нол, Утган турда Сурхонди ютиб чемпион килиб куйди бира тула.\n22 мар 00:28:27\nбунëдкор зор уйнади 10 киши болибхам гап йук.. лекин тан олишхам кк пеналти йук эди бу хакикат тоза семулятсия эди.....\n21 мар 14:54:25\nАндижон сизларда качонлардир футбол академияларингни очилишида бегараз ёрдам берган мураббийлар бор эди,ашилар сизларнинг футболчиларингга тугри йул курсатиб келаётувди,шундок мутахассисларни йук килишиб эдиликда эса хар хил муллаларни чакириб кийналиб юрибсизлар,бундан кейин хам шундок булади,хар ким хам тугри юналиш курсатовирмайди,келадиган мулла хам биринчи ахчасини сурайди ишни курсатмасдан,улар эса иш курсатиб кейин олади,эслангларчи?\nКойил ома фикр мулохазангизга. Уша пайт ишлаган мураббийларни кадрига етишмади. Лекин бир нарсани айтаман, икки уч йиллаб пул йук пайтларда чидаб мехнат килган мураббий ва ишчиларни беш олти ойлик иш хаклариниям беришмабти. Уят. Шарманда.\n21 мар 14:28:26\nMustang dgan gapini qatda qayoda etdi?\n"Андижон" янги футболчиларни таништирди. Ҳар бир футболчига "Форд Мустанг" ваъда қилинди shu maqolaga kiring korasiz\n21 мар 14:22:47\nKechagi baxsda 2 ta sharmandalik yuz berdi.\n21 мар 13:53:03\n21 мар 13:48:21\nFikrizga 100% qo'shilaman\n21 мар 13:44:47\nEssiz mustang qo'ldan ketdida\n21 мар 13:44:18\nJasur Jaloliddinov kelasi mavsumda pro liga klubiga o'tsa kere Oq tepa Orol balki Olimpik klubida yetakchi bo'ladi\nJasur pul uchun Bunyodkor tashab ketti shu klubda odam bo'lib qaytib kemagin bizaga sandaka zvezda keremas\n21 мар 17:23:52\nБир тийинга киммат жамо шаклланибди. Шарманда, Деярли 1 соат бир киши куп унаб, 2 та гол утказди. Уйин ноль. Бу йил хам улди Андижонда футбол.\n21 мар 15:01:43\nBunyodkorga omad . Faqat ģalaba qozonib yuraversin\n21 мар 15:01:31


Туркияда вазият жиддий. Эрдўған кексалардан уйдан чиқмасликни сўраяпти | Qalampir.uz\nТуркияда вазият жиддий. Эрдўған кексалардан уйдан чиқмасликни сўраяпти\nОлам\t26 Март 17:11 5774\nКоронавирус билан боғлиқ вазият Туркияда ҳам кескин тус олиб бормоқда. Мамлакатда ушбу хасталикка чалинган илк бемор жорий йилнинг 10 март куни аниқланган бўлса, бугунга келиб беморлар 2433 нафарни ташкил этмоқда. Улардан 59 нафари хасталикни ортда қолдирган. 26 нафари вафот этган.\nМамлакатда вазият тобора жиддий тус олмоқда. Авиақатновлар, автомобиль, темир йўл, денгиз транспорти орқали чегаралардан ўтиш тўхтатилган. Мактаб ва ташкилотлар ёпилган. Кеча, 25 март оқшомида мамлакат Президенти Ражаб Тойиб Эрдўған халққа мурожаат қилди. Давлат раҳбари ўз мурожаатида кексаларнинг уйдан ташқарига чиқмаслиги кераклигини алоҳида урғулади.\n“Маълумки, ушбу вирус сурункали касаллиги бўлган одамларда ва қарияларда кўпроқ ҳалокатли оқибатларга олиб келмоқда.\nКексаларимизга коронавирус инфекцияси юқишининг олдини олишнинг ягона усули ўзимизни ихтиёрий равишда каратинга олиш, яъни мажбур бўлмагунимизча уйдан ташқарига чиқмасликдир”, дейди Эрдўған.\nQALAMPIR.UZ тўплаган маълумотларга кўра, Туркияда мамлакат аҳолисининг 7,5 миллионини ёки 9,1 фоизини 65 ёшдан ошганлар ташкил этмоқда. Туркия Президенти кексаларни уйда ўтиришга чақираркан, улар касалликни бошқаларга юқтиришларидан эмас, балки ўзларига юқтириб олишларидан қўрқишини, кексалар, нуронийлар мамлакат аҳолиси бошидаги тож эканини ва уларни асраб-авайлаш бурчилигини айтади.\n“Аслида коронавирусга чалиниб, вафот этган барча беморларимизда бошқа сурункали хасталиклар бўлган. Шунинг учун, айниқса кексаларимиз ҳам ўзлари, ҳам бошқа кишилар саломатлиги учун бу вазиятда мутлақо ташқарига чиқмай, уйда ўтиришлари шартдир.\nКекса нуронийларимизга нисбатан бундай йўл тутишимизнинг сабаби улар ушбу вирусни бошқаларга юқтиришлари билан эмас, балки ўзлари вирусни юқтириб олишлари билан боғлиқ. Биз оқсоқолларимизга озор етказадиган кичик ҳурматсизликни ҳам қабул қилолмаймиз”, дейди Президент Эрдўған.\nЭслатиб ўтамиз, жорий йилнинг 22 март куни Ўзбекистон Республикасига коронавируснинг кириб келиши ва тарқалишининг олдини олиш юзасидан чора-тадбирлар дастурини тайёрлаш бўйича республика махсус комиссияси томонидан қабул қилинган қарорда ҳам коронавируснинг 65 ёшдан юқори бўлган кишилар юқиш ва оғир кечиши билан боғлиқ ҳолатларни ва бошқа мамлакатлардаги тажрибани инобатга олган ҳолда фуқароларининг соғлиғини ҳимоя қилиш мақсадида зарур бўлмаган ҳолларда, айниқса, 65 ёшдан юқори ва сурункали касали бор бўлган фуқароларнинг уйидан ташқарига чиқмасликлари ва кўчага чиққанда – шахсий ҳимоя воситалари (ниқоб)да бўлишлари белгиланган эди.\nРажаб Тойиб Эрдўған коронавирус\n07 Апрель 19:04 80039\n08 Апрель 14:34 33468\n08 Апрель 12:12 32702\n07 Апрель 18:56 32161\n07 Апрель 13:14 30793


ОТАМУРОД РАҲМОН: “АХМАТЖОН ОТАЖОНОВ НЕГА ЁЛҒОН ГАПИРЯПТИ?” « Ўзбекистон Халқ Ҳаракати\nОТАМУРОД РАҲМОН: “АХМАТЖОН ОТАЖОНОВ НЕГА ЁЛҒОН ГАПИРЯПТИ?”\n01 December 2019 - 19:31\n“Дунё Ўзбеклари”да Аҳматжон Отажонов даъво қилаётганидек 1992 йил 16 январда талабаларни кўчага Муҳаммад Солиҳ олиб чиқмаган.\nУнинг Талабалар шаҳарчасидаги намойишдан хабари ҳам бўлмаган.\nБу воқеалар хусусида ўша воқеалар гувоҳи бўлган Муҳаммад Солиҳнинг “Йўлнома” китобидан қуйидаги парчани эътиборингизга ҳавола қиламан:\n– Ассалому-алайкум, – деди, русча талаффуз билан таниш овоз, – сиз билан Ислом Абдуғаниевич гаплашмоқчи, телефонни уласам бўладими?\n– Уланг, – дедим.\n– Яхшимисиз, – деди президент ва қисқа ҳол-ахвол сўрашгандан кейин:\n– Бу одамларингизга айтиб қўйинг, тўс-тўполон қилишмасин, бошқаларга ҳам ўзларига ҳам зарар беради аммо, – деди ўпкали оҳанг билан президент.\n– Қайси одамлар, мен тушунмадим, – дедим мен.\n– Эшитганингиз йўқми, ВУЗгородокда талабалар сизнинг номингизни плакатга ёзиб, намойиш қилишаяпти, милисага ҳужум қилишди, қаттиқроқ чора кўришга тўғри келди, агар яна давом эттирсалар, ёмон бўлади лекин айтиб қўяй… Мен бу воқеаларни биринчи марта эшитаётгандим. Талабалар билан ишлаётган бўлим ҳам менга намойиш ҳақида ҳеч нарса демаганди. Аммо Президентнинг овозидаги таҳдид оҳанги менга ёқмади, жавобим дағалроқ чиқди:\n– Кечирасиз-у, бутун кўчага чиққанлардан мен масъул бўлолмайман, биз агар намойиш қилмоқчи бўлсак, ижроқўмга ариза берган бўлардик, – дедим.\n– Илтимос, шуни тинч йўл билан ҳал қилайлик, бизга ёрдам беринг, қон тўкилмасин, – деди Каримов, – ҳозирча уларни изоляция қилдик, аммо эртага яна кўтарилиши хавфи бор…\nЭрталаб «Эрк» партиясининг котиби Абдулҳай Абдураҳмоновни ёнимга олиб Талабалар шаҳарчасига жўнадик.\nСоат ўнлар чамаси эди, талабалар шаҳарчаси ичидан ўтган марказий кўча одамга тўла эди. Йўл четида тикланган панжара устига чиқиб олган икки-учта кишидан биттаси «бирлик»чи Абдуманноп Пўлатов эди, у талабаларга қарата нимадир деб гапираётганди. Мени ҳам шу «панжара-минбар»га таклиф этишди.\n«Минбар»дан оломонга кечаси шаҳид бўлганлар учун таъзия изҳор қилдим. Шикоятларини тингладим. Талабалар ҳибсга олинган бир гуруҳ сафдошларининг қўйиб юборилишини талаб қилдилар. Биз «омон»чилар қароргоҳига бордик. У ерда Тошкентшаҳар ҳокими Адҳам Фозилбеков ва Жумҳурият Прокурори Мустафоев бор эдилар. Талабаларнинг талабини айтдим. Улар қабул қилишди, фақат оломонни тинчлантириш керак, дедилар.\nМен, сизлар бу ерда бекиниб ўтирсангизлар тинчланмайди, талабаларнинг муаммоларини ўз оғизларидан эшитинг ва чора кўринг, дедим. Биз борамиз-у, фақат талабалар агрессив, кеча иккита одам ўлдирилди, жанжал яна бошланмаса, деб қўрқаяпмиз, деди Фозилбеков. Мен талабаларнинг ёнига бордим ва уларга ҳокимият вакилларини олиб келаман, фақат ур-қир қилмайсизлар,дедим. Оломон «хўп» деди. Фозилбеков, Жумҳурият Прокурори Мустафоев, Абдуманноп Пўлатов навбатма-навбат гапира бошладилар. Биз, нотиқлар, ҳали ҳам ўша «панжара-минбар»да омонат туриб дарахт шохларидан ушлаб, нутқ қилардик. Манзара кулгили эди.\nТўладан келган Прокурор «минбар»га зўрға пишиллаб чиққанди, оғзидан чиққан ҳар сўз минбардан қулаш хавфини туғдирар ва шу боис овозини секин чиқарарди. Пастда турган ёшлар эса «қаттиқроқ гапиринг,» дея бақиришарди. Фозилбеков ҳам Прокурор ҳам шляпаларини энсасига суришган, терлаган манглайларидан буғ кўтариларди.\n– Бизнинг йигитларни ўлдиришга шу Мустафоев буйруқ берди! – деди бир ваҳший овоз.\nОломон оёққа қалқди. Тошлар ёмғир каби ёға бошлади. Ёнимда турган нотиқлар ўзларини таппа-таппа ерга ташлаб жуфткани рослашди. Оломон тош отишни тўхтатиб бизга томон югура бошлади. Менинг ўнг оёғимга тош тегиб ғазабим жунбушга келганди.\n– Бас қилинг, ҳайвонлар!, – дея бақирганимни билмай қолдим.\nБу сўкинч худди қамчи каби таъсир қилди, оломон тўхтади. Аммо 50-60 киши қочаётган нотиқларни қувалаб бораётганини кўрдим.\nОломонни қайтадан ўтиртирдик. Талабаларга «сизлар жанжал қилмаймиз, деб сўз бердингизлар, аммо аҳдингизга вафо қилмадингизлар,» дедим. Тўғри, тўғри, ичимизда иғвогарлар бор эди, дея бақиришди ёшлар. Оломон ғалати бир ҳилқат. Ичида иғвогар борлигини билади, унинг нияти ёмонлигини билади, аммо у иғвосини бошласа, оломонжон бу иғвога учиб, бузишга, синдиришга, майиб қилишга, ҳатто ўлидиришгача бориши мумкин.\nАлбатта, талабалардан иккитасини ўлдирган ҳокимият ўз жазосини тортиши керакди.\nАммо оломоннинг линч қилишни истаётгани – на Фозилбеков, на Мустафоев буни ҳақ этганди. Жазони ҳақ этган давлат эди, давлат эса, битта одам эди. У одам 1991 йилги президентлик сайловларидан кейин ўз халқи билан учрашишни бас қилганди. Ва ортиқ ҳеч қачон учрашмаяжак эди. Эртаси куни «Комсомолъская правда» газетаси 17 январ ҳақида «бирлик»чилар маълумотига таяниб ёзилган бир мақола чоп этди. Мақола «студенты забросали камнями недавнего своего кумира Мухаммада Салиха,» дея хабар берарди. Бу «Бирлик» ҳаракатидаги «Эрк» мухолифларининг илк дезинформацияларидан бири эди. Кейинроқ бу кичик гуруҳ мухолифликни янада ашаддий аламзадалик билан юритажагини, режим четда қолиб, бутун фаолиятини «Эрк» ва каминага қарши сохта хабар тарқатишга қаратишини ҳеч ким тасаввур қилмаганди.”\nКўриб турганингиздек, Муҳаммад Солиҳ шаҳарчага бориб вазиятни қўлидан келганча юмшатишга ҳаракат қилган.\nУ шу йўлни тутмаганда эди, ўнлаган йигит-қизларни Алиматовнинг каллакесарлари президентнинг ишончини қозониш учун отиб ташлаган бўларди.\nЎшанда, Ички ишлар вазири президент Каримовнинг ишончини қозониш учун куйиб пишаётган замонлар эди.\nТалабалар шаҳарчасидаги норозиликлардан усталик билан фойдаланишни кўзлаган Алиматов Шавқиддин Жўраев, Садриддин Қурбонов сингари ўнлаган талабалар ичидаги хуфияларини ишга солиб, тартибсизлик чиқаришнинг пайида бўлади.\nУюшган жиноятчилар билан ҳукуматнинг бошини бирлаштиришга мафия томонидан маҳкум қилинган Алиматов, албатта ҳар бир қадамини Каримовнинг хоҳиш-истаги ва унинг руҳий ҳолатидан келиб чиқиб босарди. Хуллас, Бош Жаллод президент Каримовнинг розилигини олгач яқин кишилари орқали зимдан талабаларни отишга кўрсатма беради.\nТошкент шаҳар Ички ишлар бошқармасига қарашли бўлинма бошлиғи Субанов Бахтиёр буйруқни амалга оширишга киришади. Қўли остидагилари унинг амридан бўйин товлагач Субанов Бахтиёр тўппончасини чиқариб юқори қаватда болконда турган талабага ўқ узади. Ўқ еган талаба болкондан ерга қулаб тушади.\nБу Ўзбекистондаги террорнинг илк бошланиши эди. Ишни шахд билан давом эттирган Алиматов Андижон фожеаларидан кейин байроқни СНБбоши Рустам Иноятовга олдириб қўяди.\nҲа, ўшанда ўзбек халқи бутун инон-ихтиёрини, бор сарватини иқтидорсиз ва жиноий тўдага бой берган эди.\nБу ҳолат Каримов ўлган кунгача давом этди. Бу орада қанчадан-қанча йигит-қизлар қурбон бўлгани биргина Аллоҳга аён. Қанчадан-қанча инсонлар эътиқоди учун қамоқхоналарда ўлиб кетмади. Ишсизлик ва адолатсизликлардан қанчадан-қанча оилалар пораканда бўлмади, қанчадан-қанча ўзбек болалари тирик етим қолмади.\nАҳматжон Отажонов нима учун гапирмайди?\nЧунки, у ҳам Каримовнинг ялоғидан ювинди еган ялоқхўрлардан бири эди. У ҳозир ҳам эски ишини давом эттириб, Мирзиёевнинг назарига тушишни истайди.\nЭртага СССР тикланадиган бўлса, у СССРга хизмат қилади. Хуллас, бунақа кимсалар ҳар доим ҳукумат томонда бўлади.\nҲукуматнинг қайси тарафда экани уни қизиқтирмайди.\nУни халқ эмас, ҳукуматдан мансаб олиш илинжи элитгани сабаб, нафси кўпроқ қизиқтиради. Қайси йўл билан бўлмасин бунақалар депутат бўлишга ё бирор лавозим олишга тиришади. Улар вазиятнинг шаффоф ва соғлом бўлишини ҳеч замон истамайди. Чунки, очиқ курашда ютолмаслигини унақалар яхши биладилар. Ялтоқлик, пора ва таниш-билишчилик уларнинг асосий қуроли.\nАммо, Каримовнинг ишончини қозониш йўлида уни ҳам бошлиғини ҳам иккинчи жиноий тўда мажақлаб ташлади.\nАввал ҳам, ҳозир ҳам ДХХ ва ИИВлигида ватанпарвар, ҳалол ва қўрқмас йигитлар кўп бўлган. Аҳматжон Отажоновлар минг жиблажибонлик қилмасин, ҳамма маълумотлар аслича сақланяпди. Вақти келиб ҳақиқат юзага чиқади. Халқ барчасидан хабардор бўлади.\nЯна, бола-чақаси билан совуқда газсиз, электрсиз, ишсиз, пулсиз уйида дийдираб ўтирган бир миллатни ҳашаматли уйлар ва сайловлар қизиқтирмаслигини у яхши билмайдими?! Сайловда овоз бериши керак бўлган омманинг қарийиб яримиси хорижларда бола-чақа деб қора меҳнат билан оворалигидан ҳам у бехабарми?! У ҳаммасини яхши билади!!!\nАввало, биз рост ва тўғри гапирайлик.\nҲақиқат айтилмас экан, ҳеч қачон ёлғонлар битмайди!


ИнтерФУТБОЛ :: Дилшод Нуралиев ва ўсмирларимиз ҳам ишончни оқлай олишмади-я!\nДилшод Нуралиев ва ўсмирларимиз ҳам ишончни оқлай олишмади-я!\nЎзбекистон U-16 терма жамоаси ОЧ саралаши "A" гуруҳи 5-турида Саудия Арабистони U-16 термасига 0:1 ҳисобида ютқазди ва келаси йили бўлиб ўтадиган Осиё чемпионати финал босқичи йўлланмасини қўлга кирита олмади.\nЎзбекистон U-16 терма жамоаси ОЧ саралаши "A" гуруҳи 5-турида Саудия Арабистони U-16 термасига 0:1 ҳисобида ютқазди ва келаси йили бўлиб ўтадиган Осиё чемпионати финал босқичи йўлланмасини қўлга кирита олмади. Саудия Арабистони пойтахти Ар Риёд шаҳрида ОЧ саралаши "A" гуруҳи баҳслари якунланди ва Осиё чемпионатига йўл олган жамоа аниқланди.\nМусобақанинг сўнгги турида Саудия Арабистони U-16 терма жамоасига қарши майдонга тушган Ўзбекистон U-16 терма жамоаси рақибига кичик 0:1 ҳисобида мағлуб бўлди ва гуруҳ босқичи баҳсларида учинчи ўринни эгаллаб ОЧ финал босқичига йўлланмани қўлга кирита олмади. Таъкидлаш лозим, ушбу гуруҳда Иордания терма жамоаси биринчи ўринни қўлга киритган ҳолда Осиё чемпионати финал босқичига йўлланма олди. Саудия Арабистони терма жамоаси иккинчи ўринни қўлга киритган бўлса ҳам, голлар нисбати туфайли иккинчи ўрин эгалари орасида энг яхши бешта жамоа сафига кира олмади ва Осиё чемпионати йўлланмасини қўлга кирита олмади. Дилшод Нуралиев бош мураббийлигидаги Ўзбекистон U16 терма жамоаси эса 7 очко билан гуруҳ босқичида учинчи ўринни эгаллади. Бир сўз билан айтганда минг афсуски, улар ҳам худди акаларидек, мухлислар ишончини оқлай олишмади. U-16 Осиё чемпионати саралаши. Ар Риёд, Саудия Арабистони. "A" гуруҳи, 5-тур. Ўзбекистон – Саудия Арабистони – 0:1. Гол: Ҳассан Ал Али (80). Турнир жадвалидаги вазият.\nЎ Ғ Д М ТН О\n1. Иордания 4 2 1 0 12-3 10\n2. Саудия Арабистони 4 3 0 1 15-3 9\n3. Ўзбекистон 4 2 1 1 7-1 7\n4. Баҳрайн 4 1 0 3 8-7 3\n5. Шри-Ланка 4 0 0 3 0-29 0


ЗУЛФИЯХОНИМ ҚИЗЛАРИ ТАНЛОВИ » Жиззах ҳақиқати газетаси расмий сайти\nЖиззах ҳақиқати газетаси » Жамият » ЗУЛФИЯХОНИМ ҚИЗЛАРИ ТАНЛОВИ\nЗУЛФИЯХОНИМ ҚИЗЛАРИ ТАНЛОВИ\n15 ноябрь куни Жиззах политехника институтида Зулфия номидаги Давлат мукофотига номзодларни саралашнинг вилоят босқичи бўлди.\nНомзодларни саралаш босқичи байрам тусини олди. Шаҳар-туман ҳокимларининг ўринбосарлари, олий ва ўрта махсус ўқув юртлари мутасаддилари, жамоат ташкилотлари вакиллари танлов аввалида иштирокчиларнинг халқ амалий ва тасвирий санъати намуналаридан ташкил этилган кўргазма билан танишдилар. Танловни вилоят ҳокими ўринбосари, хотин-қизлар қўмитаси раисиНазира Мухторованинг кириш сўзи билан очди.\n—Зулфия номидаги давлат мукофотининг таъсис этилгани энг истеъдодли қизларни қўллаб-қувватлашда муҳим аҳамият касб этаётир,—деди у табрик сўзи аввалида. —Шу пайтгача вилоятимиздан 22 нафар ёшлар ушбу мукофотга сазовор бўлганлиги қувонарлидир. Уларнинг Ватанимиз манфаати йўлида самарали фаолият олиб бораётганлиги кўнглимизни чексиз фахр ва ифтихорга тўлдиради.\nШу ўринда бу йил танловнинг шаҳар, туман босқичларида1000 нафардан зиёд иқтидорли қизлар иштирок этганлигини алоҳида таъкидлаш жоиз. Уларнинг орасидан муносиблари сараланиб, энг фаол, зукко, доно ва истеъдодли қизлардан 120 нафари танловнинг вилоят босқичида иштирок этиш ҳуқуқини қўлга киритди.\nШуни таъкидлашкеракки, танлов илгари 5 та йўналиш бўйича ўтказилган бўлса, 2018 йилдан буён унга яна 2 та—спорт ва жамоатчилик фаолияти йўналишлари қўшилди. Энг қувонарлиси, йилига ҳар бир вилоятдан икки нафардан алоҳида ютуқларга эришган 14 ёшдан 30 ёшгача бўлган иқтидорли қизларга нуфузли давлат мукофоти бериладиган бўлди. Умумий ўрта, ўрта махсус касб-ҳунар таълими муассасаларининг мукофот лауреатлари бўлган ўқувчилари бакалавриатга, бакалавриат талабалари эса олий таълим муассасалари магистратурасига тегишли йўналиш бўйича давлат грантлари асосида имтиҳонларсиз қабул қилинади.\nШу куни танлов комиссияси аъзолари ҳар бир иштирокчининг чиқишларини, улар тайёрлаган ишлар, эгаллаган ютуқлар, забт этган марраларни одилона баҳоладилар. Танловнингреспублика босқичига энг муносиб номзодлар сараланди.\nФАХРИЙЛАР ФАОЛЛИГИНИ ОШИРИШ— ДОЛЗАРБ ВАЗИФА\nМУСТАҲКАМ ОИЛА –ЖАМИЯТ КЎЗГУСИ


«Кимки ҳиёнат қилса бизлардан эмас» — Ibrat.uz\nМўмин-мусулмонлар ўртасида молиявий муносабатлар, иқтисодий муомалотлар одобига амал қилинмаса, адолат билан иш тутилмаса, жамиятда ўзаро ишончсизлик, зулмкорлик, ҳақсизлик ва ихтилоф-зиддиятлар юзага келади. Пайғамбаримиз соллаллоҳу алайҳи васаллам ҳадисларининг бирида:\n«Кимки ҳиёнат қилса бизлардан эмас» – дедилар. Абу Ҳурайрадан ривоят қилинган бошқа бир ҳадисда шундай деганлар:\nНабий соллаллоҳу алайҳи васаллам Бойнинг (зиммасидаги қарз ёки ҳақни) бермай юриши зулмдир», дедилар».\nМоддий имкони бор одам ўз зиммасидаги молиявий бурчни адо этмай юриши золимликдир.\nУшбу тушунча унутилган жамиятларда бойлар, имкони бор одамлар бировнинг ҳақини бермай юриши кенг тарқалган.\nНасаий қилган ривоятда: «Менинг жоним қўлида бўлган зот ила қасамки, агар бир киши Аллоҳнинг йўлида қатл қилинса, сўнг тирилтирилса, яна қатл қилинса ва тирилтирилса, сўнг яна қатл қилинса-ю, унинг зиммасида қарзи бўлса, қарзи адо этилмагунча жаннатга кирмас», дейилган.\nАгар инсон Аллоҳнинг йўлида бир эмас, уч марта шаҳид бўлса ҳам қарзини адо қилмаган бўлса, жаннатга кира олмайди. Ундай одамнинг жаннатга кириши олган қарзининг узилишига боғлиқ бўлиб қолади. Қарзи узилса, жаннатга киради, бўлмаса йўқ.\nБировнинг молини ейиш деганда фақатгина шахслараро деб тушунилмаслиги керак.\nКундалик эҳтиёжимиз учун фойдаланадиганимиз табиий газ, электр токи, сувни олиб кўрайлик. Одатда бу неъматлар бизнинг хонадонимизга етиб келгунича қанчадан-қанча ҳаражатлар қилинади. Қолаверса, уларни доимий бўлишини таъминлан учун ҳам миллионлаб маблағлар сарфланади. Сарф қилинган маблағлар ўз жойига қўйилмаса, бутун халқ мазкур неъматлардан фойдаланиши тўхтайди. Бунинг учун эса икки томонлама шартномалар тузилади. Яъни таъминловчи ва истеъмолчи ўртасида. Тузилган шартнома шаръан бажарилиши шарт.\nШундан келиб чиқиб агар истеъмолчи ишлатган нарсасини ҳаққини тўламаса, нафақат таъминловчи ташкилотни балки, халқнинг мулкини ҳаром йўл билан ўзлаштирган бўлади. Шунинг учун ҳам ҳар бир ишлатилаётган нарсаларга уларни ҳисоблагичлар ўрнатилаган. Демак ҳисоблагичда кўрсатилган рақамларга қараб, ишлатилган газ, ток, сувларнинг нархлари чиқарилар экан, бунинг бирор чақасига ҳам хиёнат қилмасдан тўлаш лозимдир. Акс ҳолда кимлардир ўзининг мавқеи, мансаби ёки яна қандайдир имтиёзларидан фойдаланиб ёки муттаҳамлик қилиб истеъмол қилинган газ, сув, иссиқлик ва электр қуввати ҳаққини ўз вақтида тўламаса, аввало, халқнинг ризқини қийилишига, баракани кўтарилишига ва ҳаттоки маълум бир минтақаларни газ, ток, ва сувсиз қолишига сабабчи бўлади. Қолаверса, Аллоҳнинг ҳузурида ҳам жавоб беради.\nМасаланинг иккинчи тарафи ҳам бор. Бунда истеъмолчилар ўзлари тўлаши керак бўлган маблағларни тўлиғича тўлайди, лекин таъминловчиларнинг ташкилот аъзоларидан баъзи бирлари ўзининг вазифасини суиистеъмол қилиб, тўланаётган маблағларни маълум қисмини керакли жойга етказмасдан ўзининг ҳамёнига уради. Ёки бир маҳалладаги баъзи бир кимсалар уй-жойлари кенг ва катта бўлганлиги туфайли газ ва ток ва сувларни ҳисоб-китобсиз даражада ишлатади ва исроф қилади. Тўловга келганда эса ундан бош тортишга ҳаракат қилади.\nБу каби ноҳақликлардан узоқда бўлиб, давлат олдидаги зиммамизда турган тўлов ва солиқларни ўз вақтида адо этишга ҳаракат қилайлик.\nАллоҳ таоло ижтимоий ва иқтисодий ҳаётимизнинг барча соҳаларида ҳалоллик ва покликка риоя қилиб яшамоғимизга муваффақ айласин. Омийн!\n“Эргашев Жўрабек” Балиқчи туман “Мулла хидирали” жоме масжиди бош имом-хатиби


Apple раҳбари билан бир финжон қаҳва 610 минг долларга тушди - 18 Мая 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Juma, 26.02.2021, 04:52\nГлавная » 2013 » May » 18 » Apple раҳбари билан бир финжон қаҳва 610 минг долларга тушди\nApple раҳбари билан бир финжон қаҳва 610 минг долларга тушди\nCharitybuzz компанияси томонидан ташкил этилган ҳайрия интернет-аукционининг аноним ташриф буюрувчиси Apple раҳбари Тим Кук билан қаҳва ичиш хуқуқи учун 610 минг доллар тўлади.\nНоми ошкор этилмаётган фойдаланувчи (Charitybuzz сайтида у a********s сифатида рўйҳатдан ўтган), уч ҳафта давом этган савдоларнинг ғолиби бўлди. Савдо 14 май куни ёпилди.\nСавдода қатнашганлар томонидан 86 та ставка қилинди. Лотнинг бошланғич нархи 50 минг долларни ташкил этди. Аукционга ҳазилкашларни йўл қўйдирмаслик учун Charitybuzz ставка қилаётганларнинг тўлов қобилиятини тасдиқлашларини талаб қилди.\nCNN аниқлашича, аукцион иштирокчиларининг кўпчилиги Apple билан бизнес қилишни истовчи компания вакиллари экан.\nАукцион регламентига асосан, Кук билан бир финжон қаҳва Apple бош офисида икки томонга ҳам қулай вақтда бўлиб ўтади. Учрашув 30-60 дақиқа давом этади. Савдода ғолиб бўлган шахс ўзи билан яна бир кишини олиб келиш хуқуқига эга.\nТадбирдан олдин ғолибдан буни овоза қилмаслик хақидаги шартнома имзоланади. Бундан ташқари, учрашув пайтида "твитлаш” ва блог олиб бориш ҳам мумкин эмас.\nАукцион ҳайрия бўлгани учун ундан тушган маблағ Роберт Кеннеди номли адлия ва инсон хуқуқлари Марказига ўтказилади.\nМашҳур инсон билан учрашув хуқуқининг «сотилиши» ҳайрия аукциониниг кенг тарқалган формати ҳисобланади. Ана шундай аукционлардан келиб тушган пуллар ичида америкалик инвестор Уоррен Баффет билан тушлик 2012 йилда 3,45 миллион долларга пулланган.\nКатегория: Mobil telfonlar | Просмотров: 408 | | Теги: Apple раҳбари билан бир финжон қаҳв | Рейтинг: 5.0/1


Ўзбекистоннинг ҳуқуқни муҳофаза қилувчи органлари юқори тайёрлик режимида ишламоқда\n10:28 / 29.11.2015\nЎзбекистоннинг ҳуқуқни муҳофаза қилувчи органлари бутун мамлакат бўйлаб хавфсизлик чораларини кучайтирмоқда. Ноябрь ойининг бошидан буён тегишли ташкилот ва идоралар жамоат жойлари ва ҳукумат биноларини назорат қилишни кучайтиришди. Шунингдек, Тошкент шаҳридаги хонадонларда жиддий текширувлар ўтказилмоқда. У ерда рўйхатдан ўтмасдан яшаб турган шахслар орасида экстремистлар бўлиши мумкинлиги эҳтимоли билан текширув ишлари олиб борилмоқда.\nТошкент, Фарғона ва бошқа бир қатор вилоятларда ИШИД билан алоқаларда гумон қилинган бир қанча шахслар қўлга олинди. Ўтган ой мобайнида террорчилар билан алоқа қилган 90 киши қўлга олинди. Улар Тошкент шаҳри, Тошкент ва Фарғона вилоятларида аниқланди.\nМамлакатнинг барча вилоятларида аксилтеррор ўқувлари ўтказилмоқда.\n“Айнан мана шу ўқувларни фуқаролар ҳақиқий воқеалар деб қабул қилмоқда”, - тушунтирди ИИВ ходимларидан бири, интернетда тарқатилган турли хабарларга изоҳ бераркан.\n10 ноябрь куни Тошкент шаҳрида хонадонлар текшируви бошланди. Хавфсизлик хизмати ходимлари ҳар бир хонадонда турувчи шахслар сонини текшириб, уларнинг рўйхатга олинган-олинмаганини текширмоқда. Шунингдек, уйни ижарага берганлар ҳам текширувдан ўтказилмоқда.\nТуман милиция бўлимлари ижарага берувчилар ва олувчилар маълумотлар базасини яратмоқда. Бу нафақат Тошкентда яшаётганлар миқдорини аниқлашга ёрдам беради, балки ижарага берувчиларнинг масъулиятини ҳам оширади, деб ишонмоқда ҳуқуқ-тартибот ходимлари.\nЖумладан, шу йили тошкентлик Мунира Пўлатованинг уйида ижарада турган икки ижарачи экстремистик адабиётлар тарқатаётгани аниқланди. Аёл давлатга солиқ тўламаслик учун ижара ҳақида расмий идораларга маълум қилмаган эди.\nТаъкидланишича, аҳоли бу тадбирларни тўғри тушунмоқда, негаки охирги ойларда ИШИДнинг дунёнинг турли қисмларда фаоллашиши барчани ташвишга солмоқда. ОАВда ёзилишича, аҳоли бу текширувлар ҳамда хавфсизлик чораларининг оширилиши фуқароларнинг тинчлигини таъминлаш мақсадида амалга оширилаётганини тушунмоқда, деб ёзади 12news.uz.


Бандлик ва меҳнат муносабатлари вазирлиги Томорқа вазирлигига айлантирилади. Бу ҳақда Ўзбекистон президенти Шавкат Мирзиёев 17 март куни Самарқанд вилояти фаоллари билан учрашувда билдирди.\n“Агар томорқани ақл билан қилсак, бир йилнинг ўзида 29 минг киши иш билан таъминланади.\nКечирасизлар-у, одамларни меҳнатдан йироқ қилиб қўйдик. Ўзининг ҳовлисида меҳнат қилмаслик Ўзбекистон шароитига тўғри келмайди. Жомга борганимиздаям кўрдик, катта қишлоқда яшаб, картошкани, сутни бозордан оляпти. 8 сотих ери бор одам. Бу нима тирикчилик? Бу қанақа иқтисод? Бунга қайси давлат чидайди? Кимни боқиб бўлади бунақада», дея таъкидлаган президент бундан буëн прокурорлар танбал фермерларни текширишини айтди.\n“Энди ҳар бир ҳокимликнинг 4 раҳбари – ҳоким, ички ишлар бошлиғи, прокурор, солиқчи, ўринбосарлар уйма-уй юради, фақат биринчи ўринбосарлар идорада ўтирса бўлади. Прокурор прокуратурага кирмайди, туманда ётади. Йўқса, ишдан олиб ташлайман. (Ўзбекистон Республикаси молия вазири, бош вазир ўринбосари) Жамшид Қўчқоров тушунтириб беради томорқа нималигини», деди президент.\nМажлисда Мирзиëев Хитой деҳқони 8 сотих ердан миллион доллар ишлаëтганини айтиб¸ танбал ўзбек фермерларига дакки берди.\ndata-title="Томорқа вазирлиги тузилади" data-description="Бандлик ва меҳнат муносабатлари вазирлиги Томорқа вазирлигига айлантирилади. Бу ҳақда Ўзбекистон президенти Шавкат Мирзиёев 17 март куни Самарқанд вилояти ..." data-image="https://eltuz.com/wp-content/uploads/2018/03/rasm3647-1.jpg" data-url="https://eltuz.com/kundalik/203438/" data-services="facebook,odnoklassniki,twitter,telegram" data-counter="ig">


«Бу ишни бизга биров келиб қилиб бермайди»\n21 Янв 2019 3235\nБухоролик фуқаро «Телеграм»-каналларидан бирида «ўзимиз кўчат экайлик», деган ташаббус билан чиқди.\n«Ўтган йили жуда кучли жазирама ва уч марта қум-туз бўронини бошдан кечирдик. Шундан сўнг миямга кўҳна ва гўзал шаҳримизни кўкаламзорлаштириш ғояси келиб қолди. Бухоронинг нафаси қайтиб бормоқда, шу боис дарахтлар экиб, унинг «ўпкаси»ни даволаймиз», дея келтирилади фаолнинг қолдирган хабарида.\nУ хабарида ўз ҳовлиси, маҳалласи, идораси ёки дўкони олдида битта бўлсаям дарахт экиб, шаҳарга ёрдам беришни таклиф қилмоқда.\nФаол шаҳар маъмурияти билан ҳам учрашган. Улар биргалашиб маълумот эълон қилинган каналда келтирилган кўчалар рўйхатини тузишди. Шунингдек, унда кўчатларни қаердан харид қилиш мумкинлиги ва унинг манзили ҳам келтирилган. «Дўстлар, буни ўзимиз қилмасак, бошқа биров келиб қилиб бермайди», дея хабарига хотима беради у. Яна хабарда келтирилишича, бу ташаббусни Бухорода гидлар бошлаб беришар экан.


«We Are The Mighty» нашри дунёдаги энг катта танклар парки Россияга тегишли деб ёзгани ҳақида хабар бергандик. Унда Россия қарийб 22 мингта танкка эгалиги, НАТОга аъзо Европа мамлакатларида ... эса бу миқдор 11 мингтадан сал ошиши, ҳатто АҚШ ва Канада танкларини қўшса ҳам жами кўрсаткич 18 мингтага етиши айтилганди. Истеъфодаги ...\nихтиёридаги танклар сони Европанинг НАТОга аъзо мамлакатлари танклари сонидан икки баравар кўп. Бу ҳақда Американинг «We Are The Mighty» нашри ёзмоқда.РФ ... Американинг «We Are The Mighty» нашри ёзмоқда.РФ тахминан 22 мингта танкка эга, НАТОнинг Европа мамлакатларида эса бу кўрсаткич 11 мингта атрофида, ...\nбор ўтказилаётган халқаро армия ўйинларининг «танк биатлони» йўналиши бўйича илк бор иштирок этаётган ўзбекистонлик ҳарбий хизматчилар ўзларига бириктирилган Т-72 Б-3 танкларида жанговар ... вилоятида жойлашган «Алабино» дала-ўқув майдони бугун танкларнинг нишон томон отилган снаряд ўқлари овозига тўлди. Ҳамюртларимиз ...\nСув остида танклар: Чирчиқда курсантлар сув остида ҳаракатланиш машқларини бажаришди\nолий танк қўмондонлик-муҳандислик билим юрти курсантлари жанговар машиналарни ҳайдаш фани доирасида навбатдаги мураккаб амалий машғулотларни ўзлаштирди. Билим ... Мудофаа вазирлиги матбуот хизмати Бўлажак офицерлар Т-62 танкида кечувдан ўтиш, сув остида ҳаракатланиш машқини бажарди. Шунингдек, ...\nҚаршида зирҳли ҳарбий машиналар марши бўлиб ўтди\nҲарбий техникалар намойишида иштирок этган 1000 дан зиёд ўқувчи-ёшлар ҳарбий техникалар, ўқотар қурол-аслаҳалар билан яқиндан танишди.


Элнур Абдураимов навбатдаги жангида рақибини нокаутга учратди\nЖаҳон чемпионати совриндори ва Осиё чемпиони Элнур Абдураимов 18 май куни куни Россиянинг Екатеринбург шаҳрида жойлашган «РМК яккакурашлар академияси» спорт саройида бўлиб ўтган бокс кечасида ўзининг навбатдаги жангини ўтказди.\nУнинг Танзания вакили, тажрибали Исса Нампепечега (29-9-6, 12 КО) қарши профессионал рингдаги бешинчи жанги 6 раундга мўлжалланганди ва муддатидан аввал ниҳоясига етди.\nЖангнинг иккинчи раундида Исса нокдаунга учраган бўлса-да, жангни давом эттириш учун ўзида куч топа олди. Аммо 4 раунднинг 1:36 сониясида у жангни давом эттира олмаслигини билдирди ва ҳакам техник нокаутни қайд этди. Натижада Элнур Абдураимов ўзининг бешинчи жангида бешинчи нокаутини қайд этди.\n«Бугун Екатеринбургда жанг ўтказишимга имконият яратиб бергани учун RCC Boxing’га раҳмат. Менеджеримга ва мураббийга алоҳида раҳмат. Жанг томошабинлар учун қизиқ кечди, танзаниялик рақибим профессионал рингда 30 жанг ўтказган, лекин мен уни осонлик билан мағлуб этдим. Бешта жангда беш нокаутга эришганимми? Бунинг ҳеч қандай сири йўқ, шунчаки залда қаттиқ машғулот қилмоқдаман. Худо хоҳласа, ўз вазнимдаги барча чемпионлик камарларини қўлга киритмоқчиман!», деган боксчи жангдан кейин.


«XXI аср» газетаси (26.01) Ўзбекистон либерал демократик партияси сиёсий кенгаши ижроқўми ва парламентдаги фракциясининг кенгайтирилган қўшма йиғилиши ҳақида мақола эълон қилди.\nПартия етакчиси мажлисни «муҳтарам президент тилга олган барча муаммолар ортида ҳаётий ҳақиқат ётгани» тўғрисидаги эътироф билан бошлаган.\nШундан сўнг янги президентнинг йил якунларига бағишланган йиғилишдаги маърузаси «халқимиз учун дастуриламал» эканини билдириб, уни «пухта ўрганиб чиқишни партия аъзолари ўртасида тизимли ташкил этиш лозим»лигини айтган.\nЎзЛиДеПнинг «Диплом билан бизнес»га номли лойиҳаси бор. Бу лойиҳа доирасида коллеж битирувчиларига тижорат банклари томонидан кредит ажратилади. Шу пайтгача партия мазкур лойиҳа иштирок этган фалонта битирувчига фалон миллион сўм кредит берилгани тўғрисида оғиз кўпиртириб келарди.\nЭнди маълум бўляптики, газетанинг ёзишича, партия берилган деб айюҳаннос солинган бу кредитлар берилган ёки берилмаганидан ҳам бехабар экан.\n«Умуман олганда, уларга кредит ажратиляптими, деган ҳақли саволлар ҳали-ҳунуз очиқлигича қолмоқда», деб ёзди газета.\n«Вақт энди кутиб турмайди, барчамиздан қатъиятлилик, ташаббускорлик, фидойилик талаб этиляпти», дея эълон қилинди партия мажлисида.\nҚизиқ, шунча вақтгача партия вақт кутиб туради, деб ўйлаганмикин? Ёки марҳум президентнинг узоққа чўзилган ҳукмронлиги сабаб уларга вақт тўхтаб қолгандек туюлганмикин?\nПартия мажлисида айтилган гаплар қоғозда қолиб кетиши ҳозирданоқ аниқ эканига ишора қилувчи жиҳатлар бор мақолада.\nЖумладан, партия етакчиси аҳолининг муаммоларини ва уларни ечиш йўлларини ўрганиш ўрнига президент нутқининг ўзини ўрганишни тизимли ташкил этишга урғу бераётгани ана шундай хулосага етакловчи ишоралардан биридир.\ndata-title="ЎзЛиДеПчилар вақт кутиб турмаслигини билиб қолди" data-description=""XXI аср" газетаси (26.01) Ўзбекистон либерал демократик партияси сиёсий кенгаши ижроқўми ва парламентдаги фракциясининг кенгайтирилган қўшма йиғилиши ҳақида мақола ..." data-image="https://eltuz.com/wp-content/uploads/2017/01/rasm2208.jpg" data-url="https://eltuz.com/asosiy-mavzular/198604/" data-services="facebook,odnoklassniki,twitter,telegram" data-counter="ig">


Оҳангарон туманида бир гуруҳ шахслар фермер хўжалигининг 9 нафар ишчисига ҳужум қилди - Zamin.uz\n16:46 / 05.01.2021\nОҳангарон туманида бир гуруҳ шахслар фермер хўжалигининг 9 нафар ишчисига ҳужум қилди\n2020 йилнинг 25 декабр куни соат 20:30ларда муқаддам судланган 30 ёшли А.Ф. танишлари, 26 ёшли С.А., Ш.Ф., 25 ёшли Х.С. ва “Даврон” исмли шахслар билан бир гуруҳ бўлиб, Тошкент вилояти Оҳангарон тумани Шодмалик МФЙда жойлашган фермер хўжалигига кирган.\nИИВ ҳузуридаги Тергов департаменти хабарига кўра, улар фермер хўжалиги қоровулхонасидаги ойнани синдириб, ойна синиғи ва ўша ерда бўлган ёғоч таёқлар билан қуролланиб, фермер хўжалигининг 9 нафар ишчисига ҳужум қилган.\nХабарда айтилишича, улар ишчиларни ўлдириш билан қўрқитиб, турли хил тан жароҳатлари етказиб, нархи 120 000 сўмлик икки дона “МАХVI” русумли қўл телефони ва нархи 145 000 сўмлик қора рангли куртка, нархи 150 000 сўм бўлган “FLY” русумли қўл телефони, нархи 40 000 сўмлик “Nokia 1110” русумли уяли телефони ҳамда нархи 180 000 сўмлик “INOI” русумли уяли телефонларни талон-торож қилиб, ҳодиса жойидан яширинган.\nНатижада фермер хўжалик ишчилари турли тан жароҳатлари билан Оҳангарон тумани марказий шифохонасига мурожаат қилган.\nОлиб борилган терговга қадар текширув жараёнида юқоридаги шахслардан ашёвий далил тариқасида талон-торож қилинган буюмлар расмийлаштириб олинган.\nМазкур ҳолат юзасидан Оҳангарон тумани ИИБ ҳузуридаги Тергов бўлими томонидан Жиноят кодексининг 164-моддаси 2-қисми “б” банди (бир гуруҳ шахслар томонидан олдиндан тил бириктириб содир этилган босқинчилик) билан жиноят иши қўзғатилган.\nТергов жараёнида юқоридаги жиноятни содир этган шахсларнинг ҳар бирига айблов эълон қилиниб, “қамоққа олиш” тарзидаги эҳтиёт чораси қўлланилган. «Замин» янгиликларини «Вконтакти»да кузатиб боринг\nЯнгиликлар » Жамият » Оҳангарон туманида бир гуруҳ шахслар фермер хўжалигининг 9 нафар ишчисига ҳужум қилди


2 июл 2020, 20:03\n2 июл 2020, 17:46\nКоронавирус ҳолатлари 92 тага кўпайиб, жами 8996 нафарга етди. Янги ҳолатларнинг 53 нафари аҳоли орасида қайд этилди. Кун давомида мамлакатда 215 та янги COVID-19 ҳолати тасдиқланди.\n2 июл 2020, 10:03\nКоронавирус беморлари сони 123 нафарга ортиб, жами 8904 кишини ташкил этмоқда. Янги ҳолатларининг 101 нафари Карантин марказидаги фуқаролар орасида, қолганлари Тошкент шаҳрида, Наманган ва Тошкент вилоятларида қайд этилди. Шундан 9 нафари аҳоли орасида аниқланди.\n2 июл 2020, 00:09\n1 июль куни Ўзбекистонда 278 та коронавирус ҳолати қайд этилди. Шундан 50 таси халқ орасида, 10 таси халқаро юк ташувчи автомашина ҳайдовчиларида аниқланди.\n1 июл 2020, 23:56\nҚашқадарёда коронавирус инфекциясини юқтириб олган 64 ёшли эркак ҳаётдан кўз юмди. Ўзбекистонда COVID-19 асоратларидан оламдан ўтганлар сони 27 нафарга етди.\n1 июл 2020, 17:28\nЯна 44 нафар кишида коронавурус аниқланди (жами — 8671)\nКоронавирус ҳолатлари 44 тага кўпайиб, жами 6535 нафарга етди. Янги ҳолатларнинг 9 нафари аҳоли орасида қайд этилди. Кун давомида мамлакатда 168 та янги COVID-19 ҳолати тасдиқланди.\n1 июл 2020, 10:05\nКоронавирус беморлари сони 8600 нафардан ошди\nКоронавирус беморлари сони 124 нафарга ортиб, жами 8627 кишини ташкил этмоқда. Янги ҳолатларининг 85 нафари Карантин марказидаги фуқаролар орасида, қолганлари Тошкент шаҳрида, Қорақалпоғистонда, Тошкент, Бухоро ва Хоразм вилоятларида қайд этилди. Шундан 22 нафари аҳоли орасида аниқланди.\nЎзбекистонда коронавирус ҳолатлари кун давомида 281 тага кўпайиб, рекорд кўрсаткич қайд этилди. Жами ҳолатлар эса 8500 тадан ошди.\nТошкентда коронавирусга чалинган қорақалпоғистонлик эркак вафот этди\nТошкентда коронавирусга чалинган 62 ёшли қорақалпоғистонлик эркак вафот этди. Ўзбекистонда инфекция асоратларидан кун давомида икки, умумий 26 киши ҳаётдан кўз юмди.\n87 кишида коронавирус тасдиқланди (жами — 8385)\nЎзбекистонда яна 87 кишининг коронавирус тести ижобий чиқиб, расман тасдиғини топган ҳолатлар 8385 тага етди. Янги ҳолатларнинг 72 таси карантин марказларида, 11 таси Тошкент шаҳрида аниқланди.


00:00 / 03.02.2010 | eski savollar | 2740\nАсслому-алейкум ҳурматли шайх ҳазратлари. Биз томонларда азон ёки такбир айтилаётганда азоннинг Ашҳаду анна Муҳаммадан абдуҳу варасулуҳу калимаси айтилганда ко'пчилик намозхонлар бош бармоқлари тирноқларини бир бирига ёнма ён қо'йиб, о'пиб ко'зларига суртишади ва шу ҳолатни уч марта такрорлашади. Ушбу ҳолатнинг қандай ҳикмати бор? Нима сабабдан бу ишни бажаришади? Жавобингиз учун олдиндан раҳмат.\n- Бу ҳақда китобларимизда кўрсатма йўқ. Одамлар аввалигилардан кўрганларини қилишади. Аслида азон айтилаётганда, музаззин айтган қалималарни такрорлаб туриш бор.Абу Саъид розияллоҳу анҳудан ривоят қилинади: «Расулуллоҳ соллаллоҳу алайҳи васаллам: «Қачонки азонни эшитсангиз, муаззин айтаётган нарсани айтинглар», дедилар». Бешовлари ривоят қилишган.\nВитрдан кейин нафл ўқиш


АҚШ Эронга қарши санкцияларни узайтирди\n13:33 / 15.12.2016\nҚўшма Штатлар Эронга қарши санкцияларни яна ўн йилга узайтирди. Associated Press (AP) агентлигининг хабар беришича, ҳужжат пайшанба куни кучга киради.\nАмерика қонунчилигига кўра бу вақтга қадар президент Барак Обама санкциялар муддатини узайтириш ҳақидаги қонун лойиҳасига имзо чекиши ёки уни бекор қилиши лозим бўлади. "Бироқ у ҳеч нарса қилмади. Шунинг учун ҳужжат автоматик тарзда қонунга айланди", - деб аниқлик киритган AP.\nОқ уй матбуот котиби Эрик Шульц эса АҚШ маъмурияти "Эронга қарши санкциялар ҳақидаги қонунни узайтиришга эҳтиёж йўқ, бироқ у мамлакат ядро дастури бўйича келишувни "амалга оширишга ҳалал бермайди", деган фикрда эканини маълум қилди.\nМаълумот учун, қонун АҚШ президентига Эрон томонидан баллистик ракеталарни ишлаб чиқишга алоқадорларга қарши санкция киритишга имкон беради.\nАввалроқ, ЭИР ТИВ раҳбари Муҳаммад Жавад Зариф "Эронга қарши санкцияларни узайтириш мамлакат иқтисодиётига учинчи мамлакатларнинг инвестицияларига ҳеч қандай таъсир кўрсатмаслигини, бироқ жаҳон ҳамжамиятига Қўшма Штатлар ўз мажбуриятларига хилоф равишда иш юритаётганликларини кўрсатиб беришини" маълум қилди.\nМаълумот учун, Венада 2015 йилнинг 14 июль куни Эрон ядро дастури бўйича биргаликдаги ўзаро якуний режа мувофиқлаштирилганди. БМТ, АҚШ ва ЕИ эса 2016 йилнинг 16 январь куни Эронга нисбатан иқтисодий ва молиявий чекловларни бекор қилди. Шу билан бир қаторда, АҚШ президентининг Ислом Республикасига қарши санкциялар тўғрисидаги фармонлари тўлалигича бекор қилинмаган, балки вақтинчалик тўхтатилган.